MT Il-Ġurnal Uffiċjali tal-Unjoni Ewropea L 59/22

DEĊIŻJONI TAL-KUMMISSJONI (UE) 2016/287

tal-15 ta' Ottubru 2014

dwar l-għajnuna mill-Istat SA.26500 (2012/C) (ex 2011/NN, ex CP 227/2008) mogħtija mill-Ġermanja lil Flughafen Altenburg-Nobitz GmbH u Ryanair Ltd.

(notifikata bid-dokument C(2014) 7369)

(It-test bil-Ġermaniż biss huwa awtentiku)

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 108(2)(1) tiegħu,

Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,

Wara li talbet lill-partijiet interessati biex jissottomettu l-kummenti tagħhom skont id-dispożizzjonjiet imsemmijin hawn fuq (1) u wara li kkunsidrat il-kummenti tagħhom,

Billi:

1. Il-PROĊEDURA

(1) Fis-27 ta' Awwissu 2008, il-Kummissjoni rċeviet ilment mingħand Bundesverband der Deutschen Fluggesellschaften e.V. (L-Assoċjazzjoni Federali tal-Linji tal-Ajru Ġermaniża) (minn hawn 'il quddiem imsejħa “BDF”) rigward l-allegata għajnuna illegali mill-Istat lil Flugplatz Altenburg-Nobitz-GmbH u Ryanair Ltd. (minn hawn 'il quddiem imsejħa “Ryanair”). L-ilment ġie rreġistrat taħt in-numru tal-għajnuna mill-Istat CP 227/2008.

(2) Fid-9 ta' Awwissu 2010, il-Kummissjoni għaddiet l-ilment lill-Ġermanja u talbet l-informazzjoni. Il-Ġermanja pprovdiet l-informazzjoni mitluba fit-30 ta' Settembru 2010.

(3) Fit-8 ta' April 2011, il-Kummisjoni talbet informazzjoni mingħand Air Berlin u Ryanair. Air Berlin ipprovdiet l-informazzjoni mitluba fl-10 ta' Mejju 2011. Ryanair ipprovdiet l-informazzjoni mitluba fl-20 ta' Ġunju 2011. Verżjoni tradotta ta' dawn il-kummenti u l-annessi ntbagħtet lill-awtoritajiet tal-Ġermanja permezz ta' ittra tal-11 ta' Awwissu 2011. Fit-28 ta' Settembru 2011, l-awtoritajiet Ġermaniżi ddikjaraw li ma kienx biħsiebhom jikkummentaw f'dak l-istadju.

(4) Permezz tal-ittra tagħha tas-26 ta' Jannar 2012, il-Kummissjoni rrakkomandat sabiex il-Ġermanja tibda l-proċedura stipulata fl-Artikolu 108(2) tat-Trattat dwar il-Funzjonament tal-Unjoni Ewropea (TFUE) (2) fir-rigward tal-investiment u l-għajnuna operatorja lil Flugplatz Altenburg-Nobitz GmbH, l-imposti mnaqqsin tal-ajruport u l-kuntratti tas-servizzi ta' kummerċjalizzazzjoni ma' Ryanair (“id-deċiżjoni li tiftaħ il-proċedura”).

(5) Id-deċiżjoni tal-Kummissjoni li tiftaħ il-proċedura ġiet ippubblikata f'Il-Ġurnal Uffiċjali tal-Unjoni Ewropea (3). Il-Kummissjoni talbet lill-partijiet sabiex jissottomettu kummenti dwar l-allegati miżuri ta' għajnuna.

(6) Fil-21 ta' Frar 2012, il-Kummissjoni talbet iktar informazzjoni mingħand il-Ġermanja. Il-Ġermanja ssottomettiet il-kummenti tagħha dwar id-deċiżjoni li tiftaħ il-proċedura u t-tweġibiet tagħha għall-informazzjoni li talbet il-Kummissjoni fl-24 ta' Frar 2012, it-30 ta' Marzu 2012 u t-2 ta' April 2012.

(7) Fit-13 ta' April 2012, il-Kummissjoni rċeviet kummenti mingħand iż-żewġ partijiet interessati, jiġifieri Ryanair u Airport Marketing Services (4) (minn hawn 'il quddiem “AMS”).

(8) Peress li kien hemm għadd ta' tweġibiet għat-talba tagħha għal informazzjoni tal-21 ta' Frar 2012 li kienu neqsin, il-Kummissjoni talbet iktar informazzjoni mingħand il-Ġermanja fl-20 ta' April 2012. Il-Ġermanja wieġbet fil-11 ta' Mejju 2012.

(9) Fil-25 ta' Ġunju 2012, il-Kummissjoni rċeviet kummenti oħrajn mingħand il-partijiet interessati (Ryanair, is-sussidjarja ta' Ryanair AMS u kumpanija ta' konsulenza li aġixxiet għal Ryanair). Il-Kummissjoni għaddiet dawn il-kummenti lill-Ġermanja permezz tal-ittra datata t-22 ta' Awwissu 2012. Il-Ġermanja talbet li jiġu tradotti d-dokumenti u mbagħad bagħtet il-kummenti tagħha fl-4 ta' Diċembru 2012.

(10) Il-Kummissjoni talbet iktar informazzjoni mingħand il-Ġermanja permezz tal-ittra tad-29 ta' Novembru 2012. Il-Ġermanja wieġbet fis-17 ta' Jannar 2013.

(11) Fl-10 ta' April 2013, Ryanair issottomettiet kummenti oħrajn (5), li għaddew lill-Ġermanja fit-3 ta' Mejju 2013.

(12) Il-Kummissjoni talbet iktar informazzjoni mingħand il-Ġermanja permezz tal-ittra tal-14 ta' Novembru 2013. Il-Ġermanja wieġbet fl-14 ta' Jannar 2014. Peress li t-tweġibiet mingħand l-awtoritajiet Ġermaniżi ma kinux sħaħ, il-Kummissjoni bagħtet tfakkira lill-Ġermanja fid-19 ta' Marzu 2014. Il-Ġermanja wieġbet fit-22 ta' April 2014.

(13) Fl-20 ta' Diċembru 2013, Ryanair issottomettiet kummenti oħrajn, li ngħaddew lill-Ġermanja fit-8 ta' Jannar 2014. Il-Ġermanja bagħtet ir-reazzjoni tagħha għall-kummenti ta' Ryanair fis-27 ta' Jannar 2014.

(14) Fis-17 ta' Jannar 2014 u l-31 ta' Jannar 2014, Ryanair issottomettiet kummenti oħrajn, li għaddew lill-Ġermanja fis-7 ta' Marzu 2014. Fis-7 ta' April 2014, il-Ġermanja ddikjarat li ma kellha ebda kumment ieħor x'tagħmel dwar l-informazzjoni li pprovdiet Ryanair.

(15) Permezz tal-ittra tal-25 ta' Frar 2014, il-Kummissjoni avżat lill-Ġermanja dwar l-adozzjoni fl-20 ta' Frar 2014 tal-Linji Gwida tal-2014 dwar l-Avjazzjoni (6) u dwar il-fatt li dawk il-Linji Gwida kienu sejrin ikunu japplikaw f'dan il-każ mid-data tal-pubblikazzjoni tagħhom f'Il-Ġurnal Uffiċjali tal-Unjoni Ewropea. Hija tat ukoll lill-Ġermanja l-faċilità li tikkummenta fuq il-Linji Gwida u l-applikazzjoni tagħhom fi żmien 20 jum mill-pubblikazzjoni tagħhom f'Il-Ġurnal Uffiċjali.

(16) Permezz tal-ittra tal-24 ta' Frar 2014, il-Kummissjoni avżat ukoll lill-partijiet terzi dwar l-adozzjoni fl-20 ta' Frar 2014 tal-Linji Gwida tal-2014 dwar l-Avjazzjoni u dwar il-fatt li dawk il-Linji Gwida kienu sejrin ikunu japplikaw f'dan il-każ mid-data tal-pubblikazzjoni tagħhom f'Il-Ġurnal Uffiċjali tal-Unjoni Ewropea. Tat ukoll lill-partijiet terzi kkonċernati l-faċilità li jikkummentaw fuq il-Linji Gwida u l-applikazzjoni tagħhom fi żmien 20 jum mill-pubblikazzjoni tagħhom f'Il-Ġurnal Uffiċjali.

(17) Il-Linji Gwida tal-2014 dwar l-Avjazzjoni ġew ippubblikati f'Il-Ġurnal Uffiċjali tal-Unjoni Ewropea fl-4 ta' April 2014. Ħadu post il-Linji Gwida tal-1994 dwar l-Avjazzjoni (7) u l-Linji Gwida tal-2005 dwar l-Avjazzjoni (8).

(18) Fil-15 ta' April 2014, ġie ppubblikat avviż f'Il-Ġurnal Uffiċjali tal-Unjoni Ewropea, li bih l-Istati Membri u l-partijiet interessati kienu mistednin jikkummentaw fuq l-applikazzjoni tal-Linji Gwida tal-2014 dwar l-Avjazzjoni għal dan il-każ fi żmien xahar mid-data tal-pubblikazzjoni tat-tali Linji Gwida tal-2014 dwar l-Avjazzjoni (9)

(19) Fid-29 ta' April 2014, il-Kummisjoni talbet informazzjoni mingħand il-Ġermanja, li wieġbet fis-7 ta' Mejju 2014.

(20) Fis-6 ta' Mejju 2014, Deutsche Lufthansa AG ssottomettiet kummenti dwar il-każ ta' għajnuna b'rabta mal-adozzjoni tal-Linji Gwida l-ġodda. Verżjoni mhux kunfidenzjali ta' dawk il-kummenti għaddiet lill-Ġermanja fit-8 ta' Mejju 2014. Il-Ġermanja ssottomettiet il-kummenti tagħha dwar dawn is-sottomissjonijiet fil-15 ta' Mejju 2014.

(21) Fis-7 ta' Mejju 2014, l-ilmentatur issottometta kummenti dwar il-każ ta' għajnuna b'rabta mal-adozzjoni tal-Linji Gwida l-ġodda. Verżjoni mhux kunfidenzjali għaddiet lill-Ġermanja fil-21 ta' Mejju 2014. Il-Ġermanja wieġbet fit-28 ta' Mejju 2014.

(22) Fl-10 ta' Settembru 2014, il-Kummissjoni talbet iktar informazzjoni mingħand il-Ġermanja u mingħand Ryanair. Il-Ġermanja u Ryanair wieġbu fis-16 ta' Settembru 2014.

(23) Fit-12 ta' Settembru 2014, Ryanair u kumpanija ta' konsulenza li aġixxiet f'isimha ssottomettew il-kummenti tagħhom fuq dan il-każ ta' għajnuna. Verżjoni mhux kunfidenzjali ta' dawk il-kummenti għaddiet lill-Ġermanja fid-19 ta' Settembru 2014. Il-Ġermanja ssottomettiet il-kummenti tagħha dwar dawn is-sottomissjonijiet fis-6 ta' Ottubru 2014.

2. L-ISFOND GĦALL-INVESTIGAZZJONI

2.1. L-EWWEL KONVERŻJONI TAL-AJRUPORT GĦAS-SERVIZZI TAL-AJRU LOW-COST

(24) Il-kumpanija tal-Istat Flugplatz Altenburg-Nobitz GmbH (10) ilha s-sid u ilha topera l-Ajruport Leipzig-Altenburg (li qabel kien jismu Flughafen-Altenburg-Nobitz, minn hawn 'il quddiem imsejjaħ “AOC”) fin-naħa tan-Nofsinhar tal-Land ta' Thüringen fil-Ġermanja mill-1992. Fl-imgħoddi, l-AOC kien mitjar militari Russu li ġie abbandunat fil-bidu tas-snin disgħin. Imbagħad, Flugplatz Altenburg-Nobitz GmbH ġiet inkarigata bil-bini u t-tħaddim tal-mitjar tal-AOC. Skont l-artikoli ta' inkorporazzjoni, l-objettiv tal-kumpanija huwa li ttejjeb l-infrastruttura kummerċjali u, b'hekk, issaħħaħ s-setgħa tal-ekonomija tal-Lvant ta' Thüringen u l-Punent ta' Sachsen.

(25) L-eqreb ajruporti għall-AOC huma: (a) L-Ajruport Leipzig-Halle, madwar 85 km jew siegħa u għaxar min. bil-karozza mill-AOC; (b) L-Ajruport ta' Dresden, madwar 113-il km jew siegħa u sittax-il min. bil-karozza mill-AOC; (c) L-Ajruport ta' Erfurt, madwar 140 km jew siegħa u sebgħa u tletin min. bil-karozza mill-AOC; (d) L-Ajruport ta' Hof-Plauen, madwar 122 km jew siegħa u sebgħa u tletin min. bil-karozza mill-AOC;

(26) L-AOC ra inqas minn 150 000 passiġġier fis-sena mindu beda jaħdem bħala ajruport ċivili. It-Tabella 1 tiġbor fil-qosor in-numri tal-passiġġieri fl-AOC mis-sena 2000. Tabella 1 (11) In-numri ta' passiġġieri fl-AOC mis-sena 2000 sal-2013 (12) Sena In-numru totali ta' passiġġieri (13) Il-passiġġieri fuq titjiriet skedati (14) 2000 27 876 — 2001 27 345 — 2002 26 811 — 2003 71 006 51 289 2004 93 946 76 742 2005 118 442 101 846 2006 105 213 90 551 2007 147 100 124 411 2008 138 400 126 972 2009 140 800 133 411 2010 119 000 112 985 2011 15 000 9 328 2012 5 400 — 2013 5 000 —

(27) Eurowings ipprovdiet disa' titjiriet fis-sena 2000. Air Berlin operat 62 titjira fl-2001 u 57 titjira fl-2002 u mbagħad waqqfet it-titjiriet lejn l-AOC.

(28) Fit-3 ta' Marzu 2003, l-operatur tal-AOC, Flugplatz Altenburg-Nobitz GmbH, u Ryanair ikkonkludew kuntratt tas-servizzi tal-ajruport għal tul ta' għaxar snin.

(29) Fl-eqqel snin (2008-2010), Ryanair offriet sa erba' destinazzjonijiet mill-AOC. Għall-ewwel, Ryanair ipprovdiet titjiriet ta' kuljum lejn Londra u, mill-2007, titjiriet lejn Barċellona (Ġirona). Il-kumpanija serviet ukoll lil Edinburgh fl-2009 u bdiet titjiriet lejn Alicante fl-2010. Mill-1 ta' Mejju 2003, Ryanair kienet l-unika linja tal-ajru li kienet qiegħda tipprovdi rotot lejn u mill-AOC.

(30) Ryanair waqqfet l-operazzjonijiet ta' titjiriet tagħha fl-AOC fil-31 ta' Marzu 2011. Minn dakinhar, ebda linja tal-ajru oħra ma operat titjiriet skedati mill-AOC. Dan huwa kkonfermat mis-sit web tal-AOC.

2.2. IT-TIENI KONVERŻJONI TAL-AJRUPORT GĦALL-AVJAZZJONI ĠENERALI

(31) Kif irrakkomandat fl-2010 il-kumpanija ta' konsulenza KE-Consult GbR (15) (minn hawn 'il quddiem imsejjaħ “l-istudju ta' KE-Consult”), l-ajruport beda jifrex in-negozju tal-avjazzjoni ġenerali tiegħu, billi beda jiffoka fuq titjiriet kummerċjali u jisfrutta l-qrubija tiegħu lejn ir-reġjun ekonomiku emerġenti ta' Chemnitz-Zwickau. L-ajruport waqqaf is-servizzi tal-ajru low-cost u beda jopera wkoll bħala sit ta' taħriġ għall-persunal tat-titjiriet u tas-sigurtà.

(32) L-iktar raġunijiet importanti għal din il-konverżjoni kienu (16): (a) Il-fatt li l-ajruport kien jiddependi ħafna fuq sussidji, primarjament mil-Land ta' Thüringen u l-azzjonisti ta' Flugplatz Altenburg-Nobitz GmbH. Skont rapport imħejji mill-maniġment tal-kumpanija fl-2011, mill-1992 kienu ġew investiti madwar EUR 21 miljun fl-ajruport, li għalihom il-Land ta' Thüringen kien ikkontribwixxa EUR 17-il miljun u l-azzjonisti ta' Flugplatz Altenburg-Nobitz GmbH kienu kkontribwixxew madwar EUR 4 miljun. Minkejja dan, il-kumpanija rrapportat spariġġ tal-likwidità (17) ta' madwar EUR 270 000 fis-snin finanzjarji 2009 u 2010. Minħabba nuqqas ta' injezzjonijiet ta' kapital mill-azzjonisti, dak iż-żmien kien hemm il-biża' li l-ajruport ma kienx se jkollu biżżejjed likwidità. Dan xeħet il-ġejjieni tal-impriża f'riskju. (b) Skont l-artikoli ta' inkorporazzjoni ta' Flugplatz Altenburg-Nobitz GmbH, is-servizzi tal-ajru low-cost kellhom isaħħu l-iżvilupp ekonomiku fir-reġjun. Minkejja dan, ir-rata ta' dħul minn kapital użata mill-ajruport kienet negattiva. L-impatt fiskali pożittiv tal-AOC fuq il-muniċipalitajiet lokali u l-istituzzjonijiet pubbliċi finanzjaturi kien inqas mill-għotjiet imħallsin lill-ajruport. (18). (c) Bidliet fil-parteċipazzjonijiet azzjonarji: Stadtwerke Altenburg GmbH (SWA) ċediet il-parteċipazzjoni tagħha, li għaliha l-Belt ta' Altenburg kellha dritt ta' prelazzjoni, fil-31 ta' Diċembru 2010. (d) Kien hemm bidla fil-gvern fil-Land ta' Thüringen fl-2009 u l-gvern il-ġdid kien inqas ħerqan li jħallas iktar għotjiet lill-ajruport. B'mod partikolari, il-gvern il-ġdid ċaħad id-deċiżjonijiet li kien adotta l-gvern ta' qablu sabiex iħallas lill-ajruport għotjiet tal-kummerċjalizzazzjoni għall-perjodu 2009 sal-2012. Peress li l-azzjonisti pubbliċi ċaħdu milli jħallsu iktar għotjiet ta' kummerċjalizzazzjoni lil Ryanair, rotta waħda biss lejn u minn Londra kienet operata fl-istaġun xitwi tal-2010/2011, bl-appoġġ finanzjarju ta' impriżi reġjonali. Imbagħad, l-azzjonisti u l-bord tad-diretturi ta' Flugplatz Altenburg-Nobitz GmbH ċaħdu milli jħallsu s-somma ta' EUR 420 000 li talbet Ryanair bħala tariffi tal-kummerċjalizzazzjoni għall-iskeda ta' żmien tas-sajf. Wara, Ryanair iddeċidiet li tibda tuża Magdeburg (Cochstedt) bħala ċ-ċentru reġjonali tagħha u waqqfet is-servizzi tagħha fl-AOC f'Marzu 2011.

(33) Il-maniġment tal-ajruport ikkunsidra għadd ta' għażliet għall-konverżjoni tal-ajruport. L-iktar għażla prattika kienet li jiġu offruti rotot ġodda u titjiriet charter fl-2012 mingħajr ebda għotja għall-kummerċjalizzazzjoni. Għal dak il-għan, l-ajruport beda jinnegozja ma' Rheinjet fl-2011 dwar titjiriet lejn Barċellona. Wara d-deċiżjoni adottata minn Ryanair fis-26 ta' Lulju 2011 li ttir minn Leipzig-Halle, inbidlet il-pożizzjoni fis-suq tal-AOC u twarrbet il-kunsiderazzjoni ta' kwalunkwe rotta ġdida bħal din.

(34) Għalhekk, fl-2011 ġie deċiż li l-ajruport jiġi kkonvertit billi: (a) Jiġu żviluppati servizzi tat-trasport għall-vjaġġaturi fuq xogħol, li għandhom irendu profitt ikbar minħabba r-rekwiżiti tas-sigurtà inqas strinġenti; (b) Twaqqif ta' impriżi b'interess fis-settur tal-avjazzjoni; (c) Twaqqif ta' negozji ġodda; (d) Jinbnew sistemi fotovoltajċi (sistema fotovoltajka ġiet installata fl-2012), jinkrew spazji u faċilitajiet tal-parkeġġ, u jiġu organizzati avvenimenti.

(35) Skont il-maniġment tal-kumpanija, dawn il-miżuri għandhom jippermettu lill-kumpanija biex issir kapaċi tiffinanzja lilha nfisha fit-terminu medju, minħabba tnaqqis konsiderevoli fl-ispejjeż, peress li jkun jista' jiġi ffrankat sa EUR 520 000 fis-sena. Finalment, dan inaqqas l-ispariġġ tal-likwidità tal-ajruport. L-ajruport jinżamm u jgħin sabiex jiżdied it-tkabbir ekonomiku reġjonali.

3. IL-MIŻURI EŻAMINATI U L-KUNTEST TAGĦHOM

3.1. ĦARSA ĠENERALI TAL-GĦOTJIET PUBBLIĊI LI RĊEVIET FLUGPLATZ ALTENBURG-NOBITZ GMBH

(36) Bejn l-1992 u l-2010 ġew investiti madwar EUR 21 miljun fi Flugplatz Altenburg-Nobitz GmbH, li għalihom il-Land ta' Thüringen ikkontribwixxa EUR 17-il miljun u l-azzjonisti tal-kumpanija pubblika kkontribwixxew madwar EUR 4 miljun (19).

(37) Bejn l-2000 u l-2011, Flugplatz Altenburg-Nobitz GmbH irċeviet żewġ tipi ta' għotjiet pubbliċi, li kienu injezzjonijiet ta' kapital mill-azzjonisti u għotjiet mingħand organizzazzjonijiet pubbliċi oħrajn, speċjalment il-Land ta' Thüringen. (20) Skont il-Ġermanja u r-rapport finanzjarju ta' Flugplatz Altenburg-Nobitz GmbH, il-Land ta' Thüringen kien jiffinanzja l-iktar investimenti infrastrutturali, filwaqt li l-azzjonisti għenu sabiex jiffinanzjaw it-telf operatorju. It-Tabella 2 fiha lista tal-għotjiet pubbliċi riċevuti mill-ajruport, li l-objettivi ewlenin tagħhom kienu kif ġej: (a) Il-finanzjament tal-investimenti, speċjalment investimenti infrastrutturali; (b) Il-finanzjament tal-attivitajiet operatorji (kopertura tat-telf); (c) Il-finanzjament ta' miżuri tal-kummerċjalizzazzjoni taħt bosta kuntratti ma' Ryanair; (d) Il-finanzjament ta' attivitajiet tal-liġi pubblika. Tabella 2 (21) Ħarsa ġenerali tal-għotjiet pubbliċi li rċeviet Flugplatz Altenburg-Nobitz GmbH (f'eluf ta' EUR) Sena finanzjarja Injezzjonijiet ta' kapital mill-azzjonisti Għotjiet pubbliċi oħrajn (22) Total 2000 256 321 577 2001 256 655 911 2002 256 226 482 2003 960 561 1 521 2004 1 280 395 1 675 2005 914 690 1 604 2006 769 404 1 173 2007 1 057 780 1 837 2008 925 2 032 2 957 2009 957 1 416 2 373 2010 1 147 367 1 514 2011 302 0 302 Total 9 079 7 847 16 926

3.2. IL-FINANZJAMENT TAL-INVESTIMENTI INFRASTRUTTURALI 2000-2011

(38) Skont il-Ġermanja, b'kollox Flugplatz Altenburg-Nobitz GmbH investiet EUR 6 474 035 fl-infrastruttura mill-2000 sal-2011. Dik il-figura hija analizzata b'mod disaggregat fit-Tabella 3. L-investimenti kienu jinkludu l-estensjoni tar-runway (total ta' EUR 687 882 fl-2003/2004) u l-bini ta' terminal ġdid (li sewa EUR 1 003 571 fl-2009), li nfetaħ fl-2010 (23)). Tabella 3 (24) Ħarsa ġenerali tal-investimenti infrastrutturali fl-AOC u l-kostijiet ta' investiment mill-2000 sal-2011 (f'EUR) Sena Miżura tal-infrastruttura Għotjiet pubbliċi Riżorsi proprji (25) Kost totali ta' investiment 2000 It-temp — ix-xiri ta' kompjuter mainframe, tagħmir addizzjonali eċċ. 13 914 9 276 23 190 L-aċċettazzjoni teknika ta' finder tad-direzzjoni RT 1000C 3 590 2 393 5 983 Il-provvista tal-ilma (konnessjoni, tiġdid) (2) 10 205 6 803 17 008 2001 Il-bini mill-ġdid tar-runway u parti miż-żona tal-manuvrar 72 652 8 072 80 724 Ix-xiri ta' air starter 34 495 42 949 77 443 2002 Il-bini ta' ċnut għaż-żona tal-ajruport (servizz residwu) 26 144 17 429 43 573 L-ispejjeż tal-ippjanar — l-ippjanar tar-rilokazzjoni tas-soll 22 u l-waqfa 22 tar-runway 46 183 5 131 51 314 2003 Ir-rilokazzjoni tal-waqfa 22 tar-runway, ix-xogħol ta' ristrutturar fuq ir-runway (l-ewwel żborż fl-2003, it-tieni żborż fl-2004) 314 550 187 882 687 882 2004 Ir-rilokazzjoni tal-waqfa 22 tar-runway, ix-xogħol ta' ristrutturar fuq ir-runway (it-tieni żborż fl-2004) 185 450 2006 Is-sinjal tal-ajrudrom, ix-xiri ta' softwer, ix-xiri ta' 5 riċevituri tar-radjualarm, l-installazzjoni ta' gate ta' emerġenza, l-estensjoni tat-terminal, ix-xiri ta' 27 transponder bijometriku, l-estensjoni tal-kablaġġ tal-istazzjon tat-temp 28 787 12 337 41 124 Ix-xiri ta' vettura tat-tifi tan-nar (l-ewwel ħlas parzjali fl-2006) 193 526 82 940 276 466 2007 Ix-xiri ta' vettura tat-tifi tan-nar (it-tieni ħlas parzjali fl-2007) 387 052 165 879 552 931 Ix-xiri ta' vettura li timpala l-borra 230 040 153 360 383 400 2008 Netwerk ta' sorveljanza għas-sigurtà 11 430 4 899 16 329 Magni tal-ħsad 5 514 3 676 9 190 Ix-xiri tal-art 56 144 24 062 80 206 Ir-ristrutturar tal-estensjoni tas-sikurezza tar-runway 1 816 538 778 516 2 595 054 (26) 2009 Konverżjoni tat-terminal/rikostruzzjoni tat-terminal 702 500 50 672 753 172 (27) Xogħol ta' mmarkar tal-erja tar-rampa tal-ajruport 4 429 1 898 6 327 Tiswijiet fuq ir-runway qabel is-soll 04 336 853 0 336 853 2010 Konverżjoni tat-terminal/rikostruzzjoni tat-terminal 0 250 399 250 399 (27) Xogħol ta' mmarkar tal-erja tar-rampa tal-ajruport 0 0 0 Tiswijiet fuq ir-runway qabel is-soll 04 0 144 366 144 366 2012 Tester tal-qabda (kontroll tat-traffiku tal-ajru) 28 770 12 330 41 100 TOTAL 4 508 766 1 965 269 6 474 034

(39) Kif spjegat f'dettall fit-taqsima 3.4.2 iktar 'il quddiem, l-AOC kellu bżonn jestendi r-runway u jipprovdi żoni tas-servizzi għall-kumpaniji li jikru l-karozzi skont il-kuntratt tas-servizz ma' Ryanair. Mir-rapporti finanzjarji ta' Flugplatz Altenburg-Nobitz GmbH għas-snin inkwistjoni jidher ċar li r-runway ġiet estiża (28).

(40) Il-bord tad-diretturi ta' Flugplatz Altenburg-Nobitz GmbH iddiskuta pjan ta' investiment ġenerali mifrux fuq għaxar snin li kien jinvolvi investimenti li b'kollox kienu jiswew madwar EUR 20 miljun matul il-laqgħa tiegħu fit-23 ta' Ġunju 2000 b'rabta mal-iżvilupp tal-ajruport.

3.3. IL-FINANZJAMENT TAT-TELF OPERATORJU TA' FLUGPLATZ ALTENBURG-NOBITZ GMBH FIL-PERJODU 2000-2011

(41) Flugplatz Altenburg-Nobitz GmbH irrapporta t-telf annwali elenkat fit-Tabella 4 mill-operat tal-AOC tul il-perjodu 2000-2011. Tabella 4 (29) Ħarsa ġenerali u finanzjament tat-telf annwali ta' Flugplatz Altenburg-Nobitz GmbH (f'eluf ta' EUR) Sena finanzjarja L-introjtu/it-telf operatorju mingħajr għotjiet pubbliċi u spejjeż tas-servizzi pubbliċi (30) Investimenti (31) Deprezzament Profitt/telf finanzjarju nett (32) Profitt/telf nett 2000 – 244 204 1 509 – 19 + 34 2001 – 591 77 1 469 – 24 – 31 2002 – 214 61 1 393 0 + 51 2003 – 1 161 509 620 + 2 – 64 2004 – 1 192 428 612 – 1 0 2005 – 671 92 445 – 12 – 272 2006 – 496 2 613 531 – 26 – 253 2007 – 719 1 071 533 – 1 – 301 2008 – 511 664 645 – 2 – 460 2009 – 906 2 354 821 + 7 – 562 2010 – 1 150 1 296 965 – 2 – 567 2011 – 424 8 907 – 13 – 437

(42) Il-Ġermanja ssottomettiet id-dejta mogħtija fit-Tabella 5 fuq l-injezzjonijiet speċifiċi annwali ta' kapital li għamlu l-azzjonisti sabiex ikopru t-telf operatorju ta' Flugplatz Altenburg-Nobitz GmbH (33). Dawk l-injezzjonijiet ta' kapital laħqu total ta' EUR 8,9 miljun. Tabella 5 Injezzjonijiet ta' kapital mill-azzjonisti għal finijiet operatorji (f'EUR) 2000 200 000 – 300 000 […] (1) 2001 200 000 – 300 000 […] (1) 2002 200 000 – 300 000 […] (1) 2003 300 000 – 400 000 […] (1) 2004 475 000 – 575 000 […] (1) 2005 700 000 – 800 000 […] (1) 2006 925 000 – 1 025 000 […] (1) 2007 1 250 000 – 1 350 000 […] (1) 2008 1 125 000 – 1 225 000 […] (1) 2009 1 125 000 – 1 225 000 […] (1) 2010 1 325 000 – 1 425 000 […] (1) 2011 425 000 – 525 000 […] (1) Total 8 897 000

(43) Mir-rapporti finanzjarji ta' Flugplatz Altenburg-Nobitz GmbH jidher ċar li, mill-bidu tal-perjodu kkonċernat hawnhekk, il-pożizzjoni finanzjarja tal-ajruport kienet tiddependi ħafna mill-injezzjonijiet ta' kapital tal-azzjonisti. Fir-rapport finanzjarju tal-2002 tagħha, il-kumpanija tispjega li s-sopravvivenza tal-kumpanija tkun f'riskju mingħajr injezzjonijiet ta' kapital mill-azzjonisti u li kien hemm bżonn ta' iktar injezzjonijiet. Bosta rapporti finanzjarji oħrajn (għall-2003 u l-2004) jiddikjaraw li l-kumpanija tista' tibqa' topera biss bl-injezzjonijiet ta' kapital tal-azzjonisti. (34). Il-kumpanija diġà kienet bassret fin-nota dwar il-prospetti għas-sena ta' wara fir-rapport finanzjarju tal-2003 li l-azzjonisti kien sejjer ikollhom bżonn jagħmlu injezzjonijiet ta' kapital fis-snin finanzjarji ta' wara. Skont ir-rapport finanzjarju annwali tal-2006, fl-2006 it-theddida ta' insolvenza kienet evitata biss bis-saħħa ta' injezzjonijiet ta' kapital tal-azzjonisti.

(44) Il-Ġermanja spjegat li l-ispejjeż tas-servizzi pubbliċi għamlu riferiment għal spejjeż tal-persunal għall-kontroll tat-traffiku tal-ajru, il-kontroll tal-perimetru, l-amministrazzjoni, iċ-check-in, it-taħriġ u l-bdoti u dawn kienu ffinanzjati kemm mir-riżorsi proprji ta' Flugplatz Altenburg-Nobitz GmbH kif ukoll mil-Land ta' Thüringen. Dan jidher fit-Tabelli 6 u 7. Tabella 6 Il-finanzjament tal-kostijiet tas-servizzi pubbliċi fi Flugplatz Altenburg-Nobitz GmbH (35) (f'EUR) Sena L-ispejjeż totali tas-servizzi pubbliċi Fondi proprji Finanzjament mil-Land ta' Thüringen 2000 276 420 106 031 170 389 2001 278 773 127 043 151 730 2002 292 270 134 801 157 469 2003 412 325 247 279 165 046 2004 461 067 293 713 167 354 2005 685 406 529 734 155 672 2006 683 415 527 017 156 398 2007 732 355 597 858 134 497 2008 700 772 599 954 100 818 2009 718 416 347 598 370 818 2010 657 982 313 933 344 049 2011 598 056 261 654 336 402 TOTAL 6 497 257 4 086 615 2 410 642

Tabella 7 (36) Disaggregazzjoni tal-finanzjament mil-Land ta' Thüringen skont it-tip ta' spiża tas-servizzi pubbliċi (f'EUR) Sena Kontroll tat-traffiku tal-ajru Servizzi tal-kontroll tal-ajruport Finanzjament totali mil-Land ta' Thüringen 2000 170 389 0 170 389 2001 151 730 0 151 730 2002 157 469 0 157 469 2003 165 046 0 165 046 2004 167 354 0 167 354 2005 155 672 0 155 672 2006 156 398 0 156 398 2007 134 497 0 134 497 2008 100 818 0 100 818 2009 100 818 270 000 370 818 2010 94 049 250 000 344 049 2011 86 402 250 000 336 402 TOTAL 1 640 642 770 000 2 410 642

3.4. IT-TARIFFI TAL-AJRUPORT U L-PAGAMENTI LIL RYANAIR SKONT IL-KUNTRATTI TAS-SERVIZZI TAL-AJRUPORT U S-SERVIZZI TA' KUMMERĊJALIZZAZZJONI

3.4.1. Ir-regolament dwar it-tariffi tal-ajruport applikat fl-AOC

(45) It-Tabella 8 tiġbor fil-qosor l-iktar dispożizzjonijiet importanti tar-regolament dwar it-tariffi standard tal-ajruport applikati fl-AOC tul il-perjodu 2002-2010 (37). Tabella 8 Ir-regolament dwar it-tariffi tal-ajruport applikat fl-AOC fil-perjodu 2002-2010 (38) Prezz nett mingħajr il-VAT It-tariffi għall-illandjar għal inġenji tal-ajru b'iktar minn 6 001 kg/kull 1 000 kg It-tariffa tal-passiġġieri/għal kull passiġġier Ir-regolament dwar it-tariffi tal-ajruport mill-1 ta' Jannar 2002 EUR 7,78 EUR 2,67 Ir-regolament dwar it-tariffi tal-ajruport mit-18 ta' Settembru 2006 EUR 7,45 EUR 3,00

(46) F'Jannar 2011 ġie adottat regolament ġdid dwar it-tariffi tal-ajruport, u d-dispożizzjonijiet ewlenin ta' dan huma stipulati fit-Tabelli 9 u 10. Tabella 9 Ir-regolament dwar it-tariffi tal-ajruport applikabbli għall-inġenji tal-ajru mill-2011 (39) Ir-regolament dwar it-tariffi tal-ajruport minn Jannar 2011 (Prezz nett mingħajr il-VAT) Sa 30 min. ħin fuq l-art Iktar minn 30 min. ħin fuq l-art Għal titjiriet tal-passiġġieri b'rotazzjonijiet ippjanati (40) EUR 0 EUR 7,45 Għal titjiriet tal-passiġġieri mingħajr rotazzjonijiet ippjanati u għal titjiriet tal-merkanzija EUR 7,45

Tabella 10 Ir-regolament dwar it-tariffi tal-ajruport applikabbli għall-passiġġieri mill-2011 (41) Ir-regolament dwar it-tariffi tal-ajruport minn Jannar 2011 (Prezz nett mingħajr il-VAT) Inqas minn 50 000 passiġġier Bejn 50 000 u 100 000 passiġġier It-tariffa għal kull passiġġier EUR 6,00 EUR 4,20

3.4.2. Il-kuntratt tas-servizzi tal-ajruport ta' Ryanair tat-3 ta' Marzu 2003

(47) Fit-3 ta' Marzu 2003, Flugplatz Altenburg-Nobitz GmbH (fil-kuntratt imsejjaħ l-“AOC”), u Ryanair ikkonkludew kuntratt tas-servizzi tal-ajruport twil għaxar snin. Il-kuntratt daħal fis-seħħ fil-bidu tar-rotazzjoni ppjanata ta' kuljum għall-Ajruport Stansted ta' Londra, li kellha tibda fl-1 ta' Mejju 2003.

(48) Skont it-termini tal-kuntratt, Ryanair riedet tagħmel il-pagamenti li ġejjin lill-AOC: (a) Tariffa għall-forniment ta' servizzi tat-titjiriet għall-passiġġieri fuq il-bażi tar-regolament tal-AOC dwar it-tariffi fis-seħħ dakinhar tas-servizz; (b) Ammont daqs it-tariffa tas-sigurtà tal-passiġġieri u t-tariffa tal-gvern (it-“taxxa Ġermaniża”) bir-rata fis-seħħ fi żmien it-titjira inkwistjoni. It-tariffa inizjali kienet “Erba' euro u wieħed u ħamsin ċenteżmu (EUR 4,08)” (42). Il-kuntratt jistipula wkoll l-intenzjoni taż-żewġ partijiet li jippruvaw iġibu tnaqqis fit-taxxa Ġermaniża jekk jiżdied in-numru ta' passiġġieri li jara l-ajruport. Ryanair xorta waħda kellha tiġbor it-tariffa inizjali bħala tariffa minima.

(49) Il-Ġermanja spjegat li Ryanair ħallset it-tariffi għall-forniment tas-servizzi skont ir-regolament dwar it-tariffi standard applikabbli għall-AOC dak iż-żmien. Dawn kienu jfissru tariffa fissa għall-illandjar ta' […]* għal kull inġenju tal-ajru u tariffa tal-passiġġieri ta' […]* għal kull passiġġier (netta mingħajr il-VAT) (43) (it-tariffi mħallsin f'Ġunju 2009).

(50) Il-kuntratt tas-servizzi tal-ajruport tat-3 ta' Marzu 2003 imsemmi iktar 'il fuq jistipula li, min-naħa tiegħu, l-AOC jaqbel li: (a) jipprovdi runway b'ċerti proprjetajiet tekniċi sal-31 ta' Diċembru 2003, li trid titlesta u tiġi estiża sal-31 ta' Mejju 2004; (b) jipprovdi servizzi ta' terminal u infrastruttura tal-ajruport ([…]*) u servizzi b'rabta mal-bejgħ, il-kummerċjalizzazzjoni u r- relazzjonijiet pubbliċi (kif stipulat fl-Anness A għall-kuntratt tas-servizzi tal-ajruport); (c) jipprovdi servizzi ta' mmaniġġjar u oħrajn relatati (kif stipulati fl-Anness B għall-kuntratt tas-servizzi tal-ajruport); (d) jara li jkun operat servizz tal-linja b'nollijiet lokali bejn l-AOC u l-Istazzjon Ċentrali ta' Leipzig u bejn l-AOC u l-Istazzjon Ċentrali ta' Dresden; (e) jopera sistema ta' prenotazzjonijiet (kif spjegata fl-appendiċi għall-Anness B għall-kuntratt tas-servizzi tal-ajruport).

(51) Minbarra l-obbligu fuq Flugplatz Altenburg-Nobitz GmbH li jipprovdi r-runway, l-Anness A għall-kuntratt jipprovdi għal servizzi oħrajn li jrid jipprovdi l-AOC: (a) servizzi ta' terminal u infrastrutturali: […]*, is-sodisfazzjon ta' “rekwiżiti rilevanti oħrajn ta' Ryanair fuq ‘bażi ad hoc’ sabiex jara li Ryanair tkun tista' tirrispetta ż-żmien ta' tidwir ippjanat tagħha ta' 25 minuta”; (b) servizzi marbutin mal-bejgħ, il-kummerċjalizzazzjoni u r-relazzjonijiet pubbliċi:[…]*.

(52) It-tariffi li ħallset Ryanair, kif imsemmi fil-paragrafu 48 ikopru bosta servizzi elenkati fl-Anness B għall-kuntratt tas-servizzi tal-ajruport tat-3 ta' Marzu 2003 intitolat “Servizzi ta' mmaniġġjar u oħrajn relatati li jridu jiġu pprovduti mill-aġent tal-groundhandling”, bħal: (44): it-tagħbija u l-ħatt ta' bagalji (mhux merkanzija); […]* l-użu ta' kamra tal-banju u provvista tal-ilma fuq talba; […]* il-forniment u l-applikazzjoni ta' sistemi ta' tneħħija tas-silġ fuq talba ta' Ryanair, bħal fluwidi ta' tneħħija tas-silġ li jiswew […]* il-litru, check-in, tlugħ abbord u nżul mill-ajruplan tal-passiġġieri u kontroll tad-dokumenti tal-ivvjaġġar.

(53) Skont l-Appendiċi għall-Anness B għall-kuntratt tas-servizzi tal-ajruport tat-3 ta' Marzu 2003 intitolat “Sistema ta' Prenotazzjoni”, il-fornitur tas-servizzi tal-immaniġġjar irid jistabbilixxi u jopera desk tas-servizzi għall-passiġġieri, jara li t-taħriġ tal-persunal tal-prenotazzjoni jibqa' ta' standard tajjeb, iħallas għall-ħardwer tal-kompjuter, għat-telefowns, magni tal-faks u tagħmir tal-ITC tal-avjazzjoni (SITA) u għall-ispejjeż kollha ta' manutenzjoni tas-sistema u ta' skambju tat-tagħmir imġarrab minnu matul l-operat tad-desk tal-passiġġieri. Minkejja dan[…]*.

3.4.3. Kuntratti tas-servizzi ta' kummerċjalizzazzjoni

(54) Flugplatz Altenburg-Nobitz GmbH ikkonkludiet tliet kuntratti ta' kummerċjalizzazzjoni b'kollox, bl-ewwel wieħed ikun ma' Ryanair u t-tnejn ta' wara ma' Airport Marketing Services Limited (AMS), flimkien ma' ittra ta' akkumpanjament għall-aħħar kuntratt konkluż fil-25 ta' Jannar 2010. Tabella 11 Il-kuntratti ta' kummerċjalizzazzjoni bejn Flughafen Altenburg-Nobitz GmbH u Ryanair/AMS Kuntratt Terminu Suġġett Tariffi pagabbli mill-AOC lil Ryanair Kuntratt tas-7.4.2003 bejn l-AOC u Ryanair 15.4.2003 sa 30.4.2013 Kartellun li jirreklama bl-Ingliż u promozzjoni tal-bejgħ u ħidma ta' relazzjonijiet pubbliċi sabiex isostnu l-kummerċjalizzazzjoni tat-turiżmu bl-ivvjaġġar bl-ajru fiż-żona ta' Altenburg. — Tariffa ta' suċċess skont in-numru ta' passiġġieri tielqa, li trid titnaqqas mit-tariffi li tħallas Ryanair għas-servizzi tal-ajruport — Tariffa ta' suċċess ibbażata fuq perċentwal ta' kwalunkwe żieda fit-tariffa fl-ajruport Kuntratt tat-28.8.2008 bejn l-AOC u AMS 28.8.2008 sa 27.8.2010 Servizzi ta' kummerċjalizzazzjoni li jużaw is-sit web ryanair.com bħala strument primarju: Paragrafu ta' 150 kelma (jew bosta paragrafi) fit-taqsima “Top Five Things to Do” fuq il-paġna tad-destinazzjoni tat-titjira tal-AOC. EUR […]* fl-2008 EUR […]* fl-2009 (45) (iż-żewġ ammonti netti mingħajr il-VAT) Kuntratt tal-25.1.2010 bejn l-AOC u AMS 25.1.2010 sa tmiem is-sena wara d-data li fiha ġie introdott l-ewwel servizz Il-pakkett ta' servizzi ta' kummerċjalizzazzjoni li jrid jiġi pprovdut għal sena EUR […]* fis-sena (45) (netti mingħajr il-VAT) Ittra ta' akkumpanjament tal-21.9.2010 bejn l-AOC u AMS 21.9.2010 sa 31.3.2011 Ittra ta' akkumpanjament għall-kuntratt oriġinali tal-25.1.2010 EUR […]* għall-istaġun xitwi tal-2010

3.4.3.1. Il-kuntratt ta' kummerċjalizzazzjoni tas-7 ta' April 2003

(55) Skont l-ewwel kuntratt ta' kummerċjalizzazzjoni bejn Flugplatz Altenburg-Nobitz GmbH (fil-kuntratt imsejħa l-“AOC”) u Ryanair tas-7 ta' April 2003, li daħal fis-seħħ fil-15 ta' April 2003 għal perjodu ta' għaxar snin, Ryanair hija meħtieġa tagħmel sforzi biex tirreklama ż-żona ta' Altenburg. Skont il-kuntratt, apparti mis-sit web tal-AOC, Ryanair għandha setgħa eżekuttiva fuq kull deċiżjoni dwar ir-reklamar u l-miżuri promozzjonali.

(56) Flugplatz Altenburg-Nobitz GmbH trid tħallas it-tariffi li ġejjin għall-ħidma mwettqa minn Ryanair: (a) “rata ta' suċċess” għal kull passiġġier tielaq, stabbilita bħala imposta netta għas-servizzi tal-passiġġieri pagabbli minn Ryanair għal kull passiġġier għall-inżul, il-kontroll tat-traffiku tal-ajru lokali, it-tidwil, il-parkeġġ (mingħajr parkeġġ mil-lum għall-għada), immaniġġjar tar-rampa tal-ajruport u tal-passiġġieri, l-infrastruttura u t-tariffa tal-ajruport/passiġġieri. L-AOC trid tikkalkola t-tariffa netta għal kull passiġġier fuq il-bażi tal-iskedi ta' volum ta' passiġġieri u għadda l-kalkolu lil Ryanair fi tmiem kull ġimgħa. Ryanair ikkalkolat it-tariffa ta' suċċess u għaddiet il-kalkolu lill-AOC fi żmien 30 jum minn tmiem kull xahar. Il-kalkolu kien ibbażat fuq is-servizzi tul l-aħħar xahar tal-kalendarju. Ryanair tħalliet tnaqqas it-tariffa ta' suċċes tagħha mill-fattura ta' kull xahar ippreżentata mill-AOC għat-tariffi għall-illandjar. Tabella 12 Imposta netta għal kull passiġġier pagabbli minn Ryanair lil AOC (f'EUR) L-għadd ta' rotazzjonijiet tas-servizz L-imposta netta għal kull passiġġier tielaq inklużi l-imposti kollha (ħlief is-sigurtà) Sena 1-5 L-imposta netta għal kull passiġġier tielaq inklużi l-imposti kollha (ħlief is-sigurtà) Sena 6-10 […]* […]* […]* […]* […]* […]* […]* […]* […]* (b) “tariffa ta' suċċess” ibbażata fuq perċentwal ta' kwalunkwe żieda fit-tariffa fl-ajruport — 100 % ta' kull żieda fit-tariffa tas-sigurtà mitluba mill-Istat, sa rata massima ta' 10 % tar-rata eżistenti ppubblikata fi żmien perjodu ta' ħames snin; — 100 % ta' kull żieda fit-tariffi eżistenti ppubblikati jew tariffi, dazju jew taxxi addizzjonali introdotti fl-imposti tal-ajruport ippubblikati, sa rata massima ta' 10 % tat-tariffa ġenerali eżistenti ppubblikata u pagabbli minn Ryanair fi żmien perjodu ta' ħames snin.

3.4.3.2. Il-kuntratt ta' kummerċjalizzazzjoni tat-28 ta' Awwissu 2008

(57) Fit-28 ta' Awwissu 2008 ġie konkluż it-tieni kuntratt tas-servizzi ta' kummerċjalizzazzjoni bejn Flugplatz Altenburg-Nobitz GmbH (fil-kuntratt imsejjaħ l-“AOC”), u Airport Marketing Services Limited. Skont dak il-kuntratt, l-AOC kien biħsiebu jirreklama b'mod attiv il-faċilitajiet disponibbli fil-belt u r-reġjun u li jżid il-perċentwal ta' turisti ġejjin fuq titjiriet ta' Ryanair u b'hekk jikseb l-ikbar dħul possibbli li jista' jagħmel minn attivitajiet mhux marbutin mal-avjazzjoni. Il-kuntratt kien jesiġi li Ryanair ikollha rotta mill-AOC għal Londra (Stansted) kuljum fis-sajf u erba' darbiet fil-ġimgħa fix-xitwa u rotta lejn Ġirona tliet darbiet fil-ġimgħa fis-sajf.

(58) Il-kuntratt kellu terminu inizjali ta' sentejn. L-AOC ħallas EUR […]* għall-ewwel sena u EUR […]* għat-tieni sena. Min-naħa tiegħu, l-AOC irċieva […]*. Il-kuntratt ma kien fih ebda informazzjoni fuq id-durata, il-post jew dettalji oħrajn tal-link.

(59) Flugplatz Altenburg-Nobitz GmbH kellha d-dritt li tagħżel il-ħin ippreferut għall-miżuri ta' kummerċjalizzazzjoni. Madankollu, minħabba d-disponibbiltà limitata tiegħu, dan il-ħin ma setax jiġi ggarantit. Flugplatz Altenburg-Nobitz GmbH kellha d-dritt ukoll li tagħżel is-siti web li setgħu jiġu aċċessati permezz ta' link fuq is-sit web ta' Ryanair. Madankollu, dak id-dritt kien limitat mill-fatt li s-siti web ma setgħu jinkludu ebda servizz ta' titjira, kiri ta' karozzi jew akkomodazzjoni u/jew servizz ieħor li jista' jiġi kkummerċjalizzat fuq is-sit web ta' Ryanair. Barra minn hekk, Ryanair kellha setgħa deċiżjonali u setgħet tiċħad milli tippubblika sit web. Flugplatz Altenburg-Nobitz GmbH kellha tissorvelja wkoll is-servizzi sabiex tara li kienu qegħdin jiġu pprovduti skont il-kuntratt.

3.4.3.3. Il-kuntratt ta' kummerċjalizzazzjoni tal-25 ta' Jannar 2010

(60) Fil-25 ta' Jannar 2010 ġie konkluż it-tielet kuntratt tas-servizzi ta' kummerċjalizzazzjoni bejn Flugplatz Altenburg-Nobitz GmbH (fil-kuntratt imsejjaħ l-“AOC”), u Airport Marketing Services Limited. Skont dak il-kuntratt, AMS ipprovdiet servizzi ta' kummerċjalizzazzjoni turistika fuq is-sit web ta' Ryanair sabiex l-AOC ikun jista' jirreklama l-potenzjal kummerċjali tiegħu u l-attrazzjonijiet turistiċi. Il-kuntratt jeħtieġ li Ryanair taqbel li tipprovdi rotot mill-AOC mis-sajf 2010 'il quddiem fl-istaġun tas-sajf tal-IATA biss (46) lejn Londra (Stansted) (seba' darbiet fil-ġimgħa), lejn Ġirona (tliet darbiet fil-ġimgħa) u lejn Alicante (darbtejn fil-ġimgħa).

(61) Il-kuntratt kellu terminu inizjali ta' sena. L-AOC ħallas EUR […]* għal sena u rċieva l-pakkett ta' servizzi ta' kummerċjalizzazzjoni li ġej: […]*. Id-drittijiet u l-obbligi tal-AOC f'termini tal-ħinijiet ippreferuti, il-konfigurazzjoni tas-sit web u s-setgħa deċiżjonali ta' Ryanair kienu l-istess bħal dawk tal-kuntratt ta' qabel.

3.4.3.4. L-ittra ta' akkumpanjament tal-21 ta' Settembru 2010

(62) L-ittra ta' akkumpanjament tal-21 ta' Settembru 2010 ġiet iffirmata bejn Flughafen Altenburg-Nobitz GmbH (fil-kuntratt imejħa l-“AOC”) u Airport Marketing Services Limited. Il-kuntratt jissupplimenta l-kuntratt tas-servizzi ta' kummerċjalizzazzjoni oriġinali tal-25 ta' Jannar 2010, peress li l-AOC xtaq li jixtri iktar servizzi ta' reklamar (47) li ammontaw għal EUR […]* għall-istaġun tax-xitwa tal-2010 biss. L-ittra ta' akkumpanjament skadiet fil-31 ta' Marzu 2011.

(63) Skont l-ittra ta' akkumpanjament, AMS kienet meħtieġa tipprovdi servizzi ta' reklamar fil-forma ta' “link għal sit web magħżul minn Flugplatz Altenburg-Nobitz GmbH, li trid tintwera fuq il-paġna ewlenija ta' Ryanair UK ryanair.com għal 12-il jum matul it-terminu tal-ittra ta' akkumpanjament”.

(64) Skont il-Ġermanja, il-pagamenti skont din l-ittra ta' akkumpanjament saru minn impriżi privati, wara li qablu fuq iż-żamma tal-operazzjonijiet ta' Ryanair fl-AOC.

4. IR-RAĠUNIJIET GĦALL-BIDU TAL-PROĊEDURA TA' INVESTIGAZZJONI FORMALI U L-VALUTAZZJONI INIZJALI TAL-KUMMISSJONI

(65) Il-Kummissjoni qajmet il-mistoqsijiet li ġejjin fid-deċiżjoni tagħha li tibda l-proċedura rigward il-miżuri li jridu jiġu vvalutati: (a) Miżura 1: Il-finanzjament tal-investimenti infrastrutturali 2000-2011: Jekk il-pagamenti li saru għall-infrastruttura tal-ajruport bejn l-2000 u l-2011 li laħqu mas-EUR 6 474 034, inkluża l-estensjoni tar-runway skont il-kuntratt konkluż fit-3 ta' Marzu 2003 bejn Flugplatz Altenburg-Nobitz GmbH u Ryanair, jikkostitwixxux għajnuna mill-Istat u, jekk iva, dik l-għajnuna mill-Istat hijiex kompatibbli mas-suq intern. (b) Miżura 2: Il-finanzjament tat-telf operatorju ta' Flugplatz Altenburg-Nobitz GmbH fis-snin 2000-2011: Jekk l-azzjonisti pubbliċi aġixxew f'konformità mal-prinċipju tal-investitur tas-suq meta taw l-għajnuna operatorja annwali li laħqet mad-EUR 9 079 miljun lil Flugplatz Altenburg-Nobitz GmbH bejn is-sena 2000 u l-2011 u, jekk le, jekk dik l-għajnuna mill-Istat hijiex kompatibbli mas-suq intern. (c) Miżura 3: It-tariffi tal-ajruport u l-pagamenti lil Ryanair skont il-kuntratti tas-servizzi tal-ajruport u ta' kummerċjalizzazzjoni: Jekk Flugplatz Altenburg-Nobitz GmbH aġixxiet bħala investitur privat f'ekonomija tas-suq meta aċċettat tnaqqis fid-dħul mis-servizzi tal-ajruport permezz tal-mekkaniżmu li bih ħallset it-tariffi ta' kummerċjalizzazzjoni lil Ryanair/AMS fil-perjodu bejn l-1 ta' Mejju 2003 u l-31 ta' Marzu 2011 u, jekk dak it-tnaqqis jikkostitwixxix għajnuna mill-Istat, jekk dik l-għajnuna hijiex kompatibbli mas-suq intern. L-imposti inqas tal-ajruport riċevuti kkaġunaw telf fil-qligħ għall-operatur pubbliku tal-ajruport (Flugplatz Altenburg-Nobitz GmbH). Il-pagamenti tal-kummerċjalizzazzjoni li saru lil Ryanair u AMS saru mill-operatur pubbliku, ħlief fil-każ tal-aħħar kuntratt ta' kummerċjalizzazzjoni (l-ittra ta' akkumpanjament tal-21 ta' Settembru 2010) li bih l-impriżi privati kienu responsabbli għall-pagamenti. Għalhekk, il-Kummissjoni sejra teskludi li l-kuntratt ta' kummerċjalizzazzjoni finali konkluż ma' AMS fil-21 ta' Settembru 2010 mill-analiżi tagħha, peress li dan kien iffinanzjat minn impriżi reġjonali privati li kienu qablu li jżommu l-attivitajiet ta' Ryanair fl-ajruport.

5. IL-KUMMENTI TAL-ĠERMANJA

5.1. IL-FINANZJAMENT TAL-INVESTIMENTI INFRASTRUTTURALI 2000-2011 (MIŻURA 1)

(66) Skont il-Ġermanja, l-għotjiet pubbliċi għall-investimenti infrastrutturali fl-ajruport kienu bbażati fuq l-istess loġika bħall-konverżjoni tal-ajruport u li l-konverżjoni tiegħu minn mitjar militari għal ajruport ċivili kienet iġġustifikata f'termini tal-iżvilupp ekonomiku tar-reġjuni tal-Lvant ta' Thüringen u l-Punent ta' Sachsen. (48). L-Artikolu 2.1 tal-artikoli ta' inkorporazzjoni ta' Flugplatz Altenburg-Nobitz GmbH tabilħaqq jiddikjara li wieħed mill-objettivi tal-kumpanija huwa li ttejjeb l-infrastruttura kummerċjali u, b'hekk, li ssaħħaħ l-ekonomiji tal-Lvant ta' Thüringen u l-Punent ta' Sachsen. Rapport tal-maniġment tal-kumpanija. (49) jistma d-dħul annwali għar-reġjun sħiħ tal-Ġermanja Ċentrali mill-passiġġieri tat-trasferimenti fl-ajruport għal EUR 10,7 miljun.

(67) Il-Ġermanja tiddikjara li l-forniment tal-infrastruttura jagħmel parti mill-mandat tal-Istat fil-kuntest tar-responsabbiltà tiegħu għall-ġestjoni tat-territorju, l-iżvilupp reġjonali u l-politika dwar it-trasport reġjonali. Għalhekk, mhux talli dawn l-investimenti infrastrutturali huma bbażati biss fuq raġunijiet purament ekonomiċi għall-benefiċċju ta' impriża; talli huma wkoll parti mill-kompitu tal-Istat li jaqdi l-interess ġenerali.

(68) Il-Ġermanja tiddikjara wkoll li l-Land huwa intitolat biss (50) li jiffinanzja ċerti attivitajiet li huma fl-interess immedjat tiegħu u mhux vijabbli mingħajr sussidju pubbliku. Kumpens eċċessiv huwa evitat billi jsir awditjar ex post tal-approprjazzjoni tar-riżorsi pprovduti (51).

(69) Skont il-Ġermanja, huwa fatt magħruf li, b'mod partikolari, l-ajruporti reġjonali spiss ma jkunux jistgħu jkopru l-kostijiet ta' investiment u operatorji tagħhom mill-imposti tal-ajruport u li jista' jkun hemm bżonn ta' kofinanzjament pubbliku. L-argument ewlieni li għamlet hawnhekk il-Ġermanja huwa li l-investimenti infrastrutturali kellhom jiġu ffinanzjati mill-awtoritajiet pubbliċi sabiex jiġi żgurat li jkunu jistgħu jiġu rrispettati r-rekwiżiti statutorji f'termini tas-sigurtà u l-prevenzjoni tal-perikli, li ajruporti reġjonali bħall-AOC ma jkunux kapaċi jiġġeneraw biżżejjed dħul mill-imposti tal-ajruport sabiex jiffinanzjaw l-investimenti infrastrutturali u li, mingħajr sussidju pubbliku, il-kumpaniji ma kinitx tkun kapaċi tirrilaxxa l-obbligi statutorji tagħha, inkluż f'termini tar-rekwiżiti tas-sigurtà imposti fuq il-linja tal-ajru.

(70) Il-Ġermanja tindika li x-xogħlijiet ta' rinnovament tat-terminal saru fl-2009 sabiex jiġu rrispettati r-rekwiżiti dwar is-sikurezza u d-dispożizzjonijiet li jirregolaw l-immaniġġjar separat ta' passiġġieri ġejjin mix-Schengen u dawk mhux mix-Schengen. Skont il-Ġermanja, ġew ikkunsidrati alternattivi għar-rinnovament, iżda kien ġie deċiż favur is-soluzzjoni fit-tul ta' rinnovament tat-terminal minħabba n-numru ikbar ta' passiġġieri u l-kost għoli tal-alternattivi.

(71) Il-Ġermanja tiddikjara li l-ammont sħiħ ta' EUR 6 474 034 (52) investit fl-infrastruttura tul il-perjodu ta' bejn l-2000 u l-2011 kien marbut biss ma' attivitajiet mhux ekonomiċi. Skont il-Ġermanja, dawn l-investimenti infrastrutturali ma jikkostitwixxux għajnuna mill-Istat u, għalhekk, ma jaqgħux taħt id-dispożizzjoni dwar l-għajnuna mill-Istat tal-Artikolu 107 TFUE. Il-Ġermanja tispjega wkoll li dawn l-investimenti għall-fini ta' attivitajiet mhux ekonomiċi jistgħu jiġu suddiviżi f'investimenti għas-sigurtà u investimenti għall-prevenzjoni ta' periklu għall-pubbliku u l-avjazzjoni. Il-Ġermanja tispjega f'dettall li l-funzjonijiet ta' sorveljanza u prevenzjoni tal-periklu, is-sikurezza kontra nirien, is-sigurtà pubblika u s-sigurtà operazzjonali, servizz meteoroloġiku u kontroll tat-traffiku tal-ajru lkoll huma kompiti sovrani. Il-Ġermanja tiċċara wkoll li sehem kbir mill-fondi riċevuti ntużaw sabiex jiġu ggarantiti s-sigurtà u r-rinnovament tal-infrastruttura minflok ma jkollha tinbena infrastruttura ġdida.

(72) Il-Ġermanja tispjega wkoll li 30 % tal-ammont sħiħ ta' EUR 6 474 034 investit kien iffinanzjat minn fondi proprji ta' Flugplatz Altenburg-Nobitz GmbH u li l-bqija kien ġie mingħand il-Land ta' Thüringen. Il-Ġermanja tindika li l-fondi għal dawn l-investimenti infrastrutturali kienu ġew ipprovduti bħala assistenza finanzjarja mhux rifondibbli minflok bħala self. It-termini ta' dik l-assistenza finanzjarja kienu bbażati fuq ir-rekwiżiti stipulati fit-Thüringer Landeshaushaltsordnung [Regolament tal-Baġit Reġjonali ta' Thüringen] (53).

(73) Il-Ġermanja tispjega wkoll li l-proġetti ta' konverżjoni għas-sostenn tal-iżvilupp ekonomiku reġjonali fi stati federali oħrajn b'rispett tal-Artikolu 107(3)(c) TFUE kienu ffinanzjati bis-sħiħ minn riżorsi pubbliċi. Hawnhekk il-Ġermanja tirreferi għal deċiżjoni preċedenti tal-Kummissjoni (54) li sabet li l-bini jew l-estensjoni ta' ajruporti reġjonali f'żoni bi struttura dgħajfa kienu kompatibbli mat-Trattat dwar l-Unjoni Ewropea.

Infrastruttura mfassla skont l-ispeċifikazzjonijiet ta' Ryanair

(74) Il-Ġermanja tiddikjara b'rabta mal-investimenti li talbet Ryanair fil-kuntratti tas-servizzi tagħha (runway b'ċerti proprjetajiet tekniċi li kellha tiġi pprovduta sal-31 ta' Diċembru 2003 u li kellha titlesta u tiġi estiża sal-31 ta' Mejju 2004 (55)) li din l-estensjoni speċjali ma tlestietx għal kollox u li ma tqieset bħala prekundizzjoni korretta għall-illandjar fl-AOC għal kull linja tal-ajru iktar milli obbligu kuntrattwali. Il-Ġermanja tispjega f'dettall li t-tul tar-runway fl-AOC kien ġie estiż tul is-snin minn 2 185 m (7 ta' Lulju 2003) għal 2 235 m (9 ta' Settembru 2004) u finalment għal 2 435 m (9 ta' Diċembru 2008). Madankollu, ir-runway kienet disponibbli għall-utenti kollha. Skont il-Ġermanja, il-fatt li din ir-runway kienet tintuża biss minn Ryanair ma jibdilx dik l-opinjoni.

(75) Il-Ġermanja tiċħad ukoll l-argument tal-ilmentatur li r-runway ġiet estiża apposta għall-ajruplani Boeing 737-800 ta' Ryanair (107 inġenji tal-ajru fl-2007) fuq il-bażi li l-inġenju tal-ajru spiss jintuża minn linji tal-ajru oħrajn ukoll, bħad-Deutsche Lufthansa (132 inġenju tal-ajru fl-2007). Il-Ġermanja tindika wkoll li s-suġġeriment tal-ilmentatur li l-fondi pubbliċi ta' EUR 28 miljun ġew investiti sal-2007 fil-modernizzazzjoni tal-ajruport huwa żbaljat u li l-ilmentatur kien qiegħed jirreferi għal tagħrif li fih l-ispejjeż potenzjali kienu sempliċiment stmati. Skont il-Ġermanja, l-investimenti propji ammontaw għal EUR 16.7 miljun.

(76) Il-Ġermanja targumenta wkoll li l-obbligi li talbet Ryanair fil-kuntratt tas-servizzi tal-ajruport (l-Annessi A u B u l-appendiċi għall-Anness B) kienu obbligi ġenerali li ajruport irid jirrilaxxa sabiex jipprovdi s-servizzi li jeħtieġu l-linji tal-ajru. Il-Ġermanja tispjega li s-servizzi msemmijin fil-paragrafi 50 sa 53 huma obbligi standard inkombenti fuq l-ajruporti kollha u li l-infrastruttura tal-ajruport kienet disponibbli għal kull min jużah. Il-Ġermanja żżid li wħud mis-servizzi elenkati fl-Anness A għall-kuntratt tas-servizzi tal-ajruport (bħal konferenzi għall-istampa, ivvjaġġar tal-ġurnalisti u avvenimenti filgħaxija organizzati minn aġenziji tal-ivvjaġġar) ma kinux ipprovduti.

Valutazzjoni tal-għajnuna mill-Istat

(77) Il-Land ta' Thüringen investa EUR 12,25 miljun fl-infrastruttura tal-ajruport bejn l-1993 u l-1997. Il-Land ta' Thüringen approva għotjiet ta' EUR 4,5 miljun għal Flugplatz Altenburg-Nobitz GmbH bejn is-sena 1998 u l-2011. Dawn il-fondi ngħataw fuq il-bażi tar-regolamenti ppubblikati dwar l-għajnuna tal-Istat tal-Land ta' Thüringen, li ma kienx hemm bżonn li jiġu notifikati. Skont il-Ġermanja, l-għajnuna hija disponibbli skont dawn ir-regolamenti għall-operaturi kolha tal-ajruporti f'Thüringen. Skont dawk ir-regolamenti, il-fondi pubbliċi jistgħu jingħataw għal investimenti infrastrutturali li huma meħtieġa għas-settur tal-avjazzjoni, li huma disponibbli għall-utenti potenzjali kollha u li huma fl-interess pubbliku ġenerali. Barra minn hekk, dawk il-fondi huma limitati għal ammonti xierqa u neċessarji. Il-Ġermanja tispjega wkoll f'dettall li l-ajruporti kkontribwixxew għall-ispejjeż infrastrutturali mill-1997. Il-Ġermanja tispjega wkoll li dawn ir-regolamenti ma jistgħu jikkaġunaw ebda tgħawwiġ tal-kompetizzjoni.

(78) Fir-rigward tal-investimenti infrastrutturali bejn it-12 ta' Diċembru 2000 (id-data li fiha l-Qorti qatgħet is-sentenza fil-każ tal-għajnuna li kien jinvolvi l-Aéroports de Paris u d-9 ta' Diċembru 2005 (id-data li fiha daħlu fis-seħħ il-Linji Gwida tal-2005 dwar l-Avjazzjoni), il-Ġermanja hija tal-fehma li l-kriterji applikabbli mhumiex ċari. Jekk japplikaw il-Linji Gwida tal-1994 dwar l-Avjazzjoni, l-infrastruttura ma tistax titqies bħala għajnuna mill-Istat bil-quddiem. Fuq dan il-punt, il-Ġermanja targumenta li l-Linji Gwida tal-1994 kienu japplikaw sakemm daħlu fis-seħħ il-Linji Gwida tal-2005, li s-sentenza f'Aéroports de Paris ma tibdilx dan il-fatt u li, peress li l-Linji gwida tal-1994 huma vinkolanti fuq il-Kummissjoni fuq il-bażi tal-prinċipju ta' aspettattiva leġittima, għalhekk għandhom ikunu japplikaw għall-miżuri infrastrutturali li saru sal-2005 u, għalhekk, il-miżura ma tistax tiġi kklassifikata bħala għajnuna mill-Istat. Targumenta li, għad li saru pagamenti għall-infrastruttura minn fondi pubbliċi, il-fondi ġew ipprovduti għal attivitajiet li jaqgħu taħt kompiti tal-politika pubblika u mhux għal attivitajiet ekonomiċi.

(79) Fir-rigward tal-miżuri infrastrutturali implimentati wara d-9 ta' Diċembru 2005, l-ewwel nett il-Ġermanja hija tal-fehma li ma jikkostitwixxux għajnuna għar-raġunijiet mogħtijin fil-paragrafi 66 sa 73 u tiddikjara li, jekk il-Kummissjoni xorta waħda tikkonkludi li dawk l-investimenti fil-fatt huma għajnuna, l-għajnuna tkun kompatibbli mas-suq intern skont l-Artikolu 107(3)(c) TFUE, peress li tissodisfa kull waħda mill-prekundizzjonijiet stipulati fil-paragrafu 61 tal-Linji Gwida dwar l-Avjazzjoni. (a) Il-Ġermanja targumenta fir-rigward tal-ewwel rekwiżit (li l-investimenti infrastrutturali jissodisfaw objettiv definit ċar ta' interess ġenerali, jiġifieri l-forniment ta' infrastruttura tat-trasport u żvilupp reġjonali f'reġjun bi struttura dgħajfa), li l-AOC kien l-ewwel mitjar militari li ġie kkonvertit għal użu ċivili wara r-riunifikazzjoni tal-Ġermanja, li l-AOC jipprovdi wkoll servizz importanti għall-impriżi fiż-żona industrijali fl-inħawi u li t-turiżmu ta' passiġġieri ġejjin għandu jgħin sabiex jitjieb it-turiżmu reġjonali u jinħolqu l-impjiegi. (b) Fir-rigward tat-tieni rekwiżit, il-Ġermanja targumenta li l-investimenti infrastrutturali kienu meħtieġa u proporzjonati għall-objettiv imfassal. Il-Ġermanja ttenni li l-uniku skop tal-investimenti kollha kien għar-rinnovament u l-modernizzazzjoni tal-ajruport u li, peress li l-operatur (Flugplatz Altenburg-Nobitz GmbH) ma kellux biżżejjed riżorsi, kien hemm bżonn ta' riżorsi pubbliċi. (c) Fir-rigward tat-tielet rekwiżit, il-Ġermanja hija tal-fehma li l-infrastruttura kellha prospettivi sodisfaċenti għall-użu għat-terminu medju, tal-inqas sal-2009, li, skont it-tliet studji li saru fl-2007 (56), l-operatur tal-ajruport kien mistenni jtejjeb ir-riżultati annwali tiegħu u jilħaq kważi punt ta' ekwilibriju sal-2015 u li ż-żona industrijali fl-inħawi tissaħħaħ ukoll. Skont il-Ġermanja, studju minnhom (57) jirreferi b'mod speċifiku għall-kosteffettività tas-servizzi tal-linja tal-ajru low-cost u jagħti dak li huwa deskritt bħala xenarju konservattiv li fih l-AOC seta' jikseb 500 000 passiġġier sal-2015. Skont il-Ġermanja, dan juri li Flugplatz Altenburg-Nobitz GmbH u l-azzjonisti tagħha dejjem aġixxew bħala investituri privati f'ekonomija tas-suq. (d) Fir-rigward tar-raba' investiment, il-Ġermanja tispjega li l-użi potenzjali kollha tal-infrastruttura għandhom aċċess għaliha b'mod ugwali u mhux diskriminatorju. (e) Fir-rigward tal-ħames rekwiżit, il-Ġermanja tispjega li l-iżvilupp tal-kummerċ mhuwiex affettwat b'mod li jmur kontra l-interess Komunitarju, li l-AOC huwa ajruport li jilqa' fih inqas minn 150 000 passiġġier fis-sena, jiġifieri ajruport tal-kategorija D, u li ma hemm ebda tgħawwiġ tal-kompetizzjoni ma' ajruporti oħrajn.

(80) Fl-aħħar, il-Ġermanja hija tal-fehma li l-miżura ma theddidx li tgħawweġ u lanqas ma tgħawweġ il-kompetizzjoni fis-suq intern, peress li l-infrastruttura hija miftuħa għall-utenti kollha b'mod mhux diskriminatorju. Tiddikjara li l-ajruport jilqa' fih inqas minn 150 000 passiġġier fis-sena, li, bħala ajruport tal-kategorija D skont it-tifsira tal-Linji Gwida tal-2005 dwar l-Avjazzjoni, ma kienx f'kompetizzjoni ma' ajruporti oħrajn, li l-kompetizzjoni bejn l-AOC u ajruporti oħrajn fi Dresden, Erfurt-Weimar u Hof kienet negliġibbli u li, peress li l-AOC kellu biss 0,1 % tat-traffiku kollu fl-ajruporti Ġermaniżi fl-ADV (58), dan ma jikkompetix ma' ajruporti Ewropej. Il-Ġermanja tiddikjara li dan ifisser li l-kompetizzjoni fis-suq intern mhijiex mgħawġa u li l-kummerċ bejn l-Istati Membri mhuwiex affettwat. Fuq dan il-punt, il-Ġermanja tiddikjara wkoll li l-AOC fih biss 2 % tal-unitajiet tat-traffiku li jara l-Ajruport Leipzig/Halle, pereżempju.

Konklużjonijiet mill-istudju tal-2010 ta' KE-Consult dwar il-prospettivi ta' żvilupp fil-ġejjieni tal-ajruport u r-reġjun

(81) Meta jsir ovvju li x-xenarju previst fl-2007 ma kienx sejjer iseħħ, l-ajruport talab lill-kumpanija ta' konsulenza KE-Consult sabiex tħejji studju dwar l-AOC u ż-żona industrijali fl-inħawi. L-istudju ġie sottomess fl-2010. L-istudju kkonkluda li espansjoni ulterjuri tal-ajruport bħala destinazzjoni tal-linja tal-ajru low-cost ma kinitx ekonomikament vijabbli. Huwa rakkomandat li l-ajruport jerġa' jiffoka fuq is-settur tal-avjazzjoni ġenerali. Għal din ir-raġuni, il-bord tad-diretturi ta' Flugplatz Altenburg-Nobitz GmbH ippreżenta pjan ta' żvilupp ġdid għall-ajruport f'Settembru 2011, li ġie approvat mill-bord superviżorju u l-azzjonisti. L-AOC mhuwiex sejjer jintuża għal linji tal-ajru low-cost jew għan-negozju tal-avjazzjoni kummerċjali u dan l-iżvilupp kummerċjali l-ġdid għandu jippermetti sabiex l-ajruport ikun jista' jiġġenera profitt sal-2015.

(82) L-istudju ta' KE-Consult jagħraf li l-azzjonisti ta' Flugplatz Altenburg-Nobitz GmbH jissussidjaw lill-kumpanija b'mod konsistenti. Minħabba l-ħtieġa dejjem ikbar ta' sussidji, l-azzjonisti kienu laħqu l-limitu tal-effiċjenza ekonomika.

(83) L-istudju ta' KE-Consult sar sabiex jiġu investigati l-prospettivi ta' żvilupp potenzjali tal-AOC fuq il-bażi tal-effetti reġjonali, politiċi, ekonomiċi u fiskali tal-ajruport. B'hekk, tħejjew bosta xenarji għall-għeluq ta', ebda bidla fi jew l-espansjoni tat-traffiku tal-ajru b'linji tal-ajru low-cost u għall-iżvilupp taż-żona industrijali madwar l-ajruport.

(84) Fix-xenarju tas-“settur tal-avjazzjoni ġenerali” biss, li jinkludi l-waqfien tat-traffiku low-cost fl-AOC, l-ajruport seta' jikseb bilanċ finanzjarju u fiskali tajjeb. Huwa l-uniku xenarju li fih l-ajruport jeħtieġ biss l-injezzjoni ta' kapital obbligatorja addizzjonali annwali ta' EUR 227 000 għal kull azzjonist, iżda ebda pagament ieħor. F'dan ix-xenarju, l-ajruport jiġġenera benefiċċju ekonomiku ġenerali. Dan ix-xenarju jkun jiswa lill-azzjonisti EUR 0,83 miljun sal-2015, li jista' jkun kopert bl-injezzjoni ta' kapital obbligatorja ta' EUR 227 000 fis-sena. Ma jkun hemm bżonn ta' ebda sussidju ieħor mingħand l-azzjonisti wara l-2015, diment li d-deprezzament ikompli jonqos. Din l-effiċjenza ekonomika reġjonali hija ferm ogħla minn kwalunkwe xenarju ieħor. Anki l-bilanċ fiskali huwa pożittiv għal Thüringen u l-muniċipalitajiet tagħha fl-2015.

(85) L-ebda wieħed mix-xenarji l-oħrajn li fihom jinżamm jew jiġi estiż it-traffiku tal-ajru low-cost ma huwa awtosuffiċjenti finanzjarjament bl-injezzjonijiet ta' kapital obbligatorji mill-azzjonisti waħedhom. L-impatt fiskali fuq Thüringen huwa ta' bejn EUR 115 000 u EUR 375 000, skont ix-xenarju. Fix-xenarji kollha li involvew linji tal-ajru low-cost, l-effett baġitarju pożittiv iġġenerat mill-AOC u l-muniċipalitajiet huwa inqas mill-injezzjonijiet ta' kapital u l-għotjiet meħtieġa mill-ajruport. Għalhekk, il-proporzjon tad-dħul u n-nefqa huwa negattiv.

(86) L-effetti ekonomiċi nazzjonali addizzjonali tat-traffiku tal-ajru low-cost jistgħu jinkisbu biss b'investimenti ta' bejn EUR 6,7 u 10 miljun, minbarra l-injezzjonijiet ta' kapital obbligatorji mill-azzjonisti. L-effiċjenza ekonomika reġjonali tax-xenarji b'linji tal-ajru low-cost hija inqas mix-xenarju tal-avjazzjoni ġenerali. Meta mqabblin max-xenarju tal-“avjazzjoni ġenerali”, l-għotjiet meħtieġa għax-xenarji tal-linji tal-ajru low-cost huma 11 sa 15-il darba ogħla, iżda l-effetti ta' valur miżjud huma darbtejn sa tliet darbiet ogħla biss. Filwaqt li l-proporzjon fiskali ta' dħul għan-nefqa huwa pożittiv fix-xenarju tal-“avjazzjoni ġenerali”, huwa negattiv fix-xenarji kollha tal-linji tal-ajru low-cost.

(87) Barra minn hekk, ġew ikkunsidrati bosta kundizzjonijiet bażiċi wkoll: (a) L-inċertezzi f'termini ta' utenti monopolistiċi u fatturi esterni: l-iżvilupp tat-traffiku tal-ajru fl-AOC jiddependi ħafna (tal-inqas f'dak li għandu x'jaqsam mat-traffiku bl-ajru low-cost) fuq kuntratti b'linji tal-ajru importanti u fuq fatturi esterni bħat-taxxa tat-turisti tar-Renju Unit jew it-taxxa tal-ajruporti Ġermaniża. Dan jista' jkollu impatt negattiv ħafna fuq l-ambitu tat-traffiku tal-ajru low-cost. (b) Nuqqas ta' kisba ta' approvazzjoni għal sussidji permanenti oħrajn: il-kompetizzjoni ġusta u mhux issussidjata tkun imxekkla, xi ħaġa li tmur kontra l-kunċett tas-settur tal-avjazzjoni għall-Ġermanja u t-trattati ta' koalizzjoni fil-livell tal-Land. (c) Nuqqas ta' sostenibbiltà: ix-xenarji b'linji tal-ajru low-cost ma jidhirx li jtejbu l-bilanċi fiskali u finanzjarji. Il-mudell kummerċjali bil-linji tal-ajru low-cost iġib miegħu wkoll ħtieġa dejjem ikbar ta' sussidji sal-2015 u wara.

(88) Għalhekk, l-istudju ta' KE-Consult jikkonkludi li ż-żamma jew l-espansjoni tat-traffiku tal-ajru low-cost fl-AOC ma jistax jiġi rakkomandat lill-azzjonisti u lill-Land ta' Thüringen.

5.2. IL-FINANZJAMENT TAT-TELF OPERATORJU TA' FLUGPLATZ ALTENBURG-NOBITZ GMBH FIS-SNIN 2000-2011 (MIŻURA 2)

(89) Ir-rapporti finanzjarji ta' Flugplatz Altenburg-Nobitz GmbH jispjegaw li l-ajruport ma jistax jissalvagwardja operazzjonijiet mingħajr għotjiet pubbliċi li jkopru t-telf. Il-kumpanija waqqfet sistema li biha tħejjew pjanijiet ta' direzzjoni tan-negozju ta' kull sena għas-sena li ġejja, approvati mil-laqgħa ġenerali tal-azzjonisti u mbagħad aġġornata matul is-sena finanzjarja inkwistjoni bir-riżultati propji tal-ajruport (59). Fi kliem ieħor, din is-sistema ppermettiet sabiex l-ajruport iżomm l-għotjiet pubbliċi meħtieġa biex ikopri t-telf li kien għamel sa dak iż-żmien.

(90) Il-Ġermanja tispjega li t-telf irrapportat mill-bidu tas-snin elfejn, li rriżulta f'injezzjonijiet ta' kapital mill-azzjonisti, ma kinux ikkawżati biss minn investimenti infrastrutturali. Id-deprezzament ma jispjegax bis-sħiħ it-telf, u lanqas il-kostijiet ta' finanzjament, peress li l-ajruport ma kien ħa ebda self. Il-kostijiet tad-deprezzament kienu jinvolvu biss parti mit-telf annwali ta' Flugplatz Altenburg-Nobitz GmbH u l-Ġermanja ma torbothomx direttament ma' Ryanair.

(91) Il-Ġermanja tiċħad l-allegazzjonijiet kollha li għamel l-ilmentatur u ċċitati fid-deċiżjoni li biha fetħet il-proċedura. Skont il-Ġermanja, l-ilmentatur naqas milli jqis il-metodu “single till” applikat fl- (60) AOC. Il-Ġermanja tispjega li d-dħul mhux marbut mal-avjazzjoni fl-2009 kien l-istess bħad-dħul mis-settur tal-avjazzjoni. F'dak ir-rigward, il-Ġermanja tiċħad l-allegazzjoni li n-numru dejjem ikbar ta' passiġġieri kien jinvolvi telf dejjem ikbar għal Flugplatz Altenburg-Nobitz GmbH minħabba l-pagamenti sigrieti lil Ryanair. Il-Ġermanja tispjega li kien hemm bosta raġunijiet għat-telf imġarrab, li xejn ma kellhom x'jaqsmu ma' Ryanair.

(92) B'mod partikolari, il-Ġermanja tiċħad l-allegazzjoni li s-servizz ta' Ryanair mill-AOC għal Londra (Stansted) kien f'kompetizzjoni diretta mas-servizz ta' Air Berlin minn Leipzig/Halle lejn Londra (Stansted) u li din kienet ir-raġuni għaliex Air Berlin waqqfet is-servizz minn Leipzig/Halle lejn Londra (Stansted). Il-Ġermanja tisħaq li Air Berlin waqqfet is-servizz lejn Londra (Stansted) għaliex Leipzig/Halle waqaf jissussidja lil Air Berlin u ddaħħlet projbizzjoni fuq titjiriet billejl.

(93) Il-Ġermanja hija tal-fehma li l-injezzjonijiet annwali ta' kapital mill-azzjonisti fi Flugplatz Altenburg-Nobitz GmbH ma jikkwalifikawx bħala għajnuna mill-Istat, peress li r-rekwiżiti tal-prinċipju ta' investitur privat f'ekonomija tas-suq, li skont dawn irid jingħata kont lill-vantaġġi ekonomiċi mogħtijin lid-distrett rurali ta' Altenburger Land, jiġifieri l-azzjonist ewlieni, ġew issodisfati (61). Il-Ġermanja tirreferi għal studju li sar fl-2007 mill-Prof. Dr Klophaus (62) intitolat “L-importanza ekonomika reġjonali u l-prospettivi tal-Ajruport ta' Altenburg-Nobitz” (minn hawn 'il quddiem imsejjaħ “l-istudju ta' Klophaus”), li jsemmi l-“għotjiet li marru ħażin” tad-distrett rurali ta' Altenburger Land, u josserva li l-pagamenti mill-azzjonisti kellhom impatt ekonomiku pożittiv fuq id-distrett rurali ta' Altenburger Land minħabba pagamenti addizzjonali tat-taxxa, li d-dħul pubbliku fl-2006 mill-operazzjoni tal-AOC laħaq total ta' EUR 7,9 miljun, li EUR 1 miljun minnhom dovuti primarjament lid-distrett rurali ta' Altenburger Land u li din is-somma kienet sejra tittrippla sal-2015 jekk in-numri annwali tal-passiġġieri jiżdiedu għal 500 000. Peress li r-redditu mill-pagamenti tat-taxxa huwa ogħla mill-pagamenti annwali tal-azzjonisti, il-Ġermanja tikkonkludi li d-distrett rurali ta' Altenburger Land qiegħed jaġixxi bl-istess mod bħal investitur privat.

(94) Bħala tweġiba għall-argumetn li, minflok ma l-azzjonisti jinjettaw kapital addizzjonali, forsi l-ajruport għandu jingħalaq, il-Ġermanja tikkonferma li d-distrett rurali ta' Altenburger Land kien qiegħed jaġixxi bl-istess mod kif kien jagħmel investitur privat peress li, kieku jingħalaq l-ajruport, l-operatur tal-ajruport kien ikollu jħallas lura madwar EUR 7 miljun lil-Land ta' Thüringen, peress li l-użu tal-infrastruttura jkun twaqqaf b'mod prematur. Bil-prevenzjoni ta' dik ir-rifużjoni, l-azzjonisti mill-ġdid kienu qegħdin jaġixxu bl-istess mod kif kien jagħmel investitur privat.

L-istudju ta' Klophaus

(95) L-istudju ta' Klophaus tal-2007 joħroġ bil-konklużjonijiet li ġejjin. L-istudju jispjega li l-AOC għandu effetti diretti, indiretti u indotti pożittivi u konsiderevoli u effett katalitiku fuq l-ekonomija u l-attraenza tar-reġjun, speċjalment f'termini tal-impjiegi. Skont l-istudju, l-AOC għad għandu prospettivi pożittivi, peress li għandu l-potenzjal li jsir il-bażi ta' Ryanair għall-Ġermanja Ċentrali, xi ħaġa li kienet tikkoinċidi mal-isforzi li kienu qegħdin isiru minn Flugplatz Altenburg-Nobitz GmbH. B'hekk, b'bosta inġenji tal-ajru ta' Ryanair stazzjonati fl-AOC, huwa possibbli li jiżdiedu n-numri ta' passiġġieri sa miljun fis-sena fit-terminu medju. Dan jippermetti lil AOC sabiex isir ajruport reġjonali u jagħti lil Altenburger Land possibbiltà li jibdel il-profil internazzjonali tiegħu u b'hekk li jtejjeb l-istruttura ekonomika u kummerċjali tiegħu. L-istudju jispjega li, bħala ajruport tal-linja tal-ajru low-cost, l-AOC sejjer jiġġenera benefiċċju ekonomiku ġenerali sinifikanti.

(96) Skont il-kalkoli li saru fl-istudju, l-AOC jista' jkun mistenni li jipprovdi 658 impjieg fl-2015 (żieda ta' 95,3 % meta mqabbel mal-2006), kif ukoll 881 impjieg indirett ieħor (żieda ta' 157,6 %) u 438 impjieg indott (żieda ta' 184,4 %). L-istudju jixħet dawl ukoll fuq l-importanza tal-aċċessibilità nazzjonali u internazzjonali tar-reġjuni li għandhom impatt qawwi fuq l-iżvilupp ekonomiku fir-reġjun ikkonċernat.

(97) Skont l-istudju fuq dan il-punt, kemm l-għotjiet pubbliċi għar-rinnovament u l-espansjoni tal-AOC kif ukoll il-kostijiet tal-kummerċjalizzazzjoni u d-dħul mit-taxxa relatati għal-Land ta' Thüringen u l-muniċipalitajiet tiegħu għandhom ikunu inklużi fil-kalkoli. L-istudju jikkonkludi billi jiddikjara li għandha tingħata kunsiderazzjoni kemm lill-aspetti finanzjarji kif ukoll lill-effetti ekonomiċi ġenerali.

5.3. IT-TARIFFI TAL-AJRUPORT U L-PAGAMENTI LIL RYANAIR SKONT IL-KUNTRATTI TAS-SERVIZZI TAL-AJRUPORT U TA' KUMMERĊJALIZZAZZJONI (MIŻURA 3)

(98) Il-Ġermanja tiddikjara li la t-tariffi tal-ajruport u lanqas il-kuntratti ta' kummerċjalizzazzjoni ma jikkostitwixxu għajnuna mill-Istat. Il-Ġermanja tisħaq li l-kuntratti tas-servizzi tal-ajruport u l-kuntratti tas-servizzi ta' kummerċjalizzazzjoni mhumiex relatati ma' xulxin u għandhom jiġu vvalutati b'mod separat. Il-kuntratti tas-servizzi ta' kummerċjalizzazzjoni jipprovdu għall-forniment ta' servizzi ta' reklamar u ma jinvolvux xi tnaqqis fid-dħul tal-ajruport.

Il-kuntratt tas-servizzi ma' Ryanair

(99) Il-Ġermanja tispjega li l-ajruport qies l-aspettattivi ekonomiċi pożittivi miż-żieda fit-traffiku tal-ajru li xkattat Ryanair. Fir-riżoluzzjoni tagħha sabiex tidħol fin-negozju mal-linja tal-ajru, il-laqgħa ġenerali tal-azzjonisti li saret fit-22 ta' April 2003 ħadet f'kunsiderazzjoni d-dejta ppreżentata fit-Tabella 13 (63) u kkonkludiet li, anki fix-xenarju konservattiv ta' titjira waħda kuljum b'fattur ta' tagħbija ta' 70 %, jista' jiġi ġġenerat profitt annwali ta' […]* minn Ryanair. Tabella 13 Id-dħul antiċipat mill-attivitajiet ta' Ryanair fl-AOC (64) (2003) (f'EUR) It-tariffa għal kull passiġġier […]* In-numru ta' passiġġieri għal kull titjira b'fattur ta' tagħbija ta' 70 % (65) 104 Dħul antiċipat fix-xahar […]* In-nefqa fix-xahar fuq investimenti ppjanati 12 138 Profitt antiċipat fix-xahar […]* Profitt annwali antiċipat […]*

(100) In-nefqa fix-xahar mogħtija fit-Tabella 13 tinkludi l-kostijiet tal-persunal, is-servizzi ta' tneħħija tas-silġ u tneħħija tal-borra mir-runway. Il-Kummissjoni ssib li d-dokument imressaq fil-laqgħa ġenerali tal-azzjonisti li saret fit-22 ta' April 2003 jikkwota investimenti annwali totali ta' EUR 902 155. Dik is-somma mhijiex inkluża fil-previżjonijiet ippreżentati fit-Tabella 13.

(101) Il-Ġermanja tispjega li, fuq il-bażi tar-regolament dwar it-tariffi tal-ajruport fis-seħħ dak iż-żmien, Ryanair kienet qiegħda tħallas tariffa tal-illandjar ta' […]* għal kull inġenju tal-ajru u tariffa tal-passiġġieri ta' […]* għal kull passiġġier (66). Dawn it-tariffi japplikaw għal-linji tal-ajru potenzjali kollha u, fid-dawl tat-traffiku u d-dħul iġġenerati għall-AOC minn Ryanair, Flugplatz Altenburg-Nobitz GmbH qisithom xierqa.

(102) Il-Ġermanja tispjega li s-servizzi li kellhom jiġu pprovduti skont l-Anness A għall-kuntratt konkluż ma' Ryanair fit-3 ta' Marzu 2003 ma ġewx ipprovduti. Is-servizzi li jinsabu fl-Anness B u fl-appendiċi għall-Anness B (“sistema ta' prenotazzjoni”) ġew ipprovduti mingħajr ma ntalab ħlas żejjed mingħand Ryanair.

Il-kuntratti ta' kummerċjalizzazzjoni ta' Ryanair

(103) Il-Ġermanja tispjega li Ryanair ħallset lill-AOC total ta' EUR […]* għas-servizzi tal-ajruport mill-2003 sal-2011 skont il-kuntratt tas-servizzi tal-ajruport tat-3 ta' Marzu 2003 skont ir-regolament dwar it-tariffi standard tal-ajruport. L-AOC ħallas lil Ryanar total ta' EUR […]* għas-servizzi ta' kummerċjalizzazzjoni bejn l-2003 u l-2011, skont il-kuntratt ta' kummerċjalizzazzjoni tas-7 ta' April 2003. Id-differenza bejn iż-żewġ pagamenti rriżultat f'pagament nett mingħand Ryanair lil AOC ta' EUR […]* tul il-perjodu sħiħ ta' bejn l-2003 u l-2011. Peress li n-numru totali ta' passiġġieri tul dak il-perjodu kien ta' 408 291 (67), il-Ġermanja tikkonkludi li Ryanair ħallset lill-AOC imposta netta ta' madwar EUR […]* għal kull passiġġier tielaq. Tabella 14 Il-fatturi mingħand u lil Ryanair 2003-2011 (68) (f'EUR) Sena Fatturi ta' Ryanair riċevuti Fatturi tal-ajruport mibgħuta In-numru ta' passiġġieri 2003 […]* […]* 25 750 2004 […]* […]* 37 160 2005 […]* […]* 50 714 2006 […]* […]* 44 580 2007 […]* […]* 60 678 2008 […]* […]* 62 876 2009 […]* […]* 66 367 2010 […]* […]* 55 641 2011 […]* […]* 4 525 Total […]* […]* 408 291

(104) Il-Ġermanja tispjega li l-operatur tal-ajruport ma ħallas ebda kontribuzzjoni oħra għall-kummerċjalizzazzjoni fi Frar u Marzu 2011 wara li Ryanair ħabbret li kien biħsiebha twaqqaf ir-rotot mill-AOC f'Marzu 2011.

(105) Il-Ġermanja tispjega li l-pagamenti għall-kummerċjalizzazzjoni skont il-kuntratt bejn Flugplatz Altenburg-Nobitz GmbH u Ryanair datat il-21 ta' Settembru 2010 saru minn impriżi privati, wara li qablu fuq iż-żamma tal-operazzjonijiet ta' Ryanair fl-AOC. Kif spjegat f'rapport tal-2011 mill-maniġment tal-kumpanija (69), l-istaġun tal-avjazzjoni tax-xitwa tal-2010/2011, li matulu saret titjira waħda biss lejn Londra, kien possibbli biss bl-appoġġ tal-impriżi reġjonali.

(106) Il-Ġermanja targumenta li Ryanair irreklamat lill-AOC u r-reġjun fuq is-sit web tagħha. Dak is-sit web huwa t-tieni l-iktar sit web Ewropew popolari wara Google u, għalhekk, iġib ċertu prezz. Kelma tar-riklami waħda fuq Google tiswa bejn EUR 0,05 u EUR 2,00 għal kull klikk. Skont il-kalkoli tal-Ġermanja, bejn 100 000 u 150 000 passiġġier ta' Ryanair fis-sena jiġġeneraw rati ta' reklamar ta' bejn EUR 100 000 u EUR 150 000 fis-sena għall-AOC bi prezz tal-kelma tar-riklami ta' EUR 1,00 għal kull klikk, jekk jiġi supponut li kull passiġġier jikklikkja darba. Peress li l-passiġġieri ġeneralment jikklikkjaw iktar minn darba u peress li ċerti passiġġieri jikklikkjaw mingħajr ma jagħmlu prenotazzjoni, il-Ġermanja tikkonkludi li l-kuntratt ta' kummerċjalizzazzjoni konkluż bejn Flugplatz Altenburg-Nobitz GmbH u Ryanair huwa bbażat fuq prezz raġonevoli li minnu Ryanair ma tikseb ebda vantaġġ.

(107) Skont il-Ġermanja, Ryanair iffinanzjat il-miżuri elenkati fit-Tabella 15. Tabella 15 It-tariffi tal-kummerċjalizzazzjoni pagabbli mill-AOC lil Ryanair Perjodu Ammont Skop 2003 EUR 50 000 — 150 000 […]* Reklami stampati fil-Leipzige Volkszeitung 2004 EUR 25 000 — 125 000 […]* Reklami stampati fil-Leipzige Volkszeitung Mejju 2007 sa Marzu 2008 EUR 75 000 — 175 000 […]* Reklami fil-gazzetti, fuljetti bil-posta u miżuri ta' reklamar oħrajn. Mejju 2008 sa Marzu 2009 EUR 50 000 — 150 000 […]* Reklami fil-gazzetti, fuljetti bil-posta u miżuri ta' reklamar oħrajn. Total (2003 sa Marzu 2009) EUR 225 000 — 325 000 […]*

(108) Il-Ġermanja tiddikjara li Ryanair ma kisbet ebda vantaġġ mit-tariffa ta' suċċess, peress li kienet pagament ibbażat fuq is-suq għall-attivitajiet ta' kummerċjalizzazzjoni mwettqa minn Ryanair. Skont il-Ġermanja, il-miżuri ta' kummerċjalizzazzjoni kienu suċċess, peress li n-numru ta' passiġġieri żdiedu minn 25 000 (2012) għal 140 000 (2009), li min-naħa tagħhom wasslu sabiex id-dħul ġenerali żdied minn EUR 316 000 għal EUR 1,12 miljun. Id-dħul mit-tariffi tal-ajruport żdied minn EUR 132 000 għal EUR 530 000 u d-dħul mill-imposti tal-parkeġġ żdied minn żero għal EUR 263 000.

(109) Il-Ġermanja tiddikjara li l-pagamenti li saru skont il-kuntratti tas-servizzi tal-kummerċjalizzazzjoni ma jikkostitwixxux għajnuna mill-Istat għar-raġunijiet li ġejjin: (a) Il-Ġermanja tisħaq li, għall-kuntrarju tal-asserzjoni tal-Kummissjoni fid-deċiżjoni li tibda l-proċedura (70), il-ministeru kompetenti ma kellu ebda setgħa deċiżjonali ħlief li sa fejn kienu jikkonċernaw miżuri infrastrutturali u li l-Paragrafu 43 tar-Regolament ta' Lliċenzjar tat-Traffiku tal-Ajru (71) ma jfissirx li kien hemm bżonn ta' approvazzjoni ministerjali. (b) Il-fatt li l-Kamra tal-Kummerċ lokali appoġġjat lill-AOC (72) juri sempliċiment li s-suq privat kien favur ir-rotot tal-ajru ta' Ryanair. (c) Il-Ġermanja tispjega li l-pagamenti għall-kummerċjalizzazzjoni li għamlet Flugplatz Altenburg-Nobitz GmbH lil Ryanair ma jikkostitwixxux għajnuna tal-bidu skont it-tifsira tal-Linji Gwida tal-2005 dwar l-Avjazzjoni u kienu sempliċiment ftehimiet kummerċjali li ma jaqgħux fil-kamp ta' applikazzjoni tal-għajnuna mill-Istat.

6. IL-KUMMENTI TAL-PARTIJIET INTERESSATI

6.1. IL-KUMMENTI TA' RYANAIR

L-imputabbiltà lill-Istat

(110) Ryanair targumenta li l-għajnuna mill-Istat lill-ajruporti ma għandhiex tiġi imputata lil Ryanair, li l-presuppożizzjoni li l-għajnuna mill-Istat hija ttrasferita lil-linji tal-ajru permezz tal-ajruporti tikser il-liġi tal-UE u li t-tali presuppożizzjoni tiddiskrimina kontra l-ajruporti tal-Istat, għad li r-regoli dwar il-kompetizzjoni għandhom jiġu applikati b'mod indiskriminat għal impriżi pubbliċi u privati. Ryanair tiddikjara li l-evidenza użata mill-Kummissjoni sabiex tintwera l-imputabbiltà lill-Istat mhijiex biżżejjed u li, għad li l-evidenza forsi tirrifletti l-interess tal-awtoritajiet fir-relazzjonijiet kummerċjali u l-ġejjieni tal-ajruport, ma turi ebda parteċipazzjoni vera ta' xi awtorità pubblika fin-negozjati u l-kuntratti bejn l-ajruport u Ryanair. Li l-ministeri tal-Land ta' Thüringen ċaħdu l-kuntratti ma' Ryanair jindika li, tal-inqas, il-Kummissjoni għandha teżamina bir-reqqa l-imputabbiltà tal-kuntratti ta' Ryanair lill-Istat.

(111) Ryanair targumenta li l-kwistjoni mhijiex jekk l-Istat missux investa flusu xi mkien ieħor; hija jekk l-Istat tax lil linja tal-ajru vantaġġ li kieku ma kinitx tikseb. Ryanair tiddikjara li kulma għamlet hu li nnegozjat il-patti u l-kundizzjonijiet ma' ajruporti tal-Istat li kienu simili għal dawk li kienet tikseb mingħand ajruporti privati komparabbli.

L-applikazzjoni tal-prinċipju ta' investitur privat f'ekonomija tas-suq

(112) Ryanair targumenta li ma kinitx ibbenefikat b'mod indirett mill-għajnuna mill-Istat u li, diment li l-patti ta' relazzjoni kummerċjali bejn Ryanair u ajruport iridu jkunu ġġustifikati fid-dawl tal-prinċipju ta' investitur privat f'ekonomija tas-suq, ir-responsabbiltà għar-ripagament ma tistax tkun estiża għal Ryanair. Ryanair targumenta li l-prinċipju ta' investitur privat f'ekonomija tas-suq dejjem irid ikun japplika għal kwalunkwe għajnuna mill-Istat allegatament mogħtija lil Ryanair permezz ta' ajruporti tal-Istat. Skont il-linja tal-ajru, fil-fatt ma hemm ebda ġustifikazzjoni ekonomika jew legali għall-esklużjoni tal-ajruporti tal-Istat mill-prinċipju ta' investitur privat f'ekonomija tas-suq, il-Kummissjoni applikat il-prinċipju ta' investitur privat f'ekonomija tas-suq għal kuntratti li kienu jinvolvu l-finanzjament ta' proġetti infrastrutturali pubbliċi kbar għal mezzi oħrajn tat-trasport, bħal portijiet tal-Istat u, meta daħal fil-ftehimiet, l-ajruport kien qiegħed jeżerċita funzjoni ekonomika. Tiddikjara wkoll li l-ajruporti tal-istat u privati jikkompetu ma' xulxin fis-swieq u li l-kuntratti bejn il-linji tal-ajru u l-ajruporti jistgħu jġibu l-profitt għall-ajruporti.

(113) Ryanair tqis li valutazzjoni tal-effiċjenza għandha tinjora l-injezzjonijiet ta' kapital għal investimenti fis-settur tas-servizzi pubbliċi, li l-kostijiet inkrementali u mhux il-kostijiet li marru ħażin għandhom ikunu inklżi fil-valutazzjoni u, finalment, li l-analiżi għandha tkun ibbażata fuq il-valur ta' referenza ta' ajruport tipiku mmexxi kif suppost. Ryanair targumenta li, jekk ajruport reġjonali jemmen li kuntratt sejjer jgħin sabiex titjieb l-effiċjenza tiegħu, tranżazzjoni tista' tħalli l-profitt anki jekk ikun jidher li jkun fiha prezzijiet inqas mill-kostijiet meta jiġi ffirat il-kuntratt u li wieħed jista' jistenna li ajruporti ineffiċjenti li joperaw b'kapaċità mhux sħiħa jagħmlu l-profitt biss jekk jiksbu ekonomiji ta' skala u effetti tan-netwerk estern, li jistgħu jieħdu 25 sa 30 sena. Tiddikjara li l-linji tal-ajru low-cost huma f'post ideali sabiex jiġġeneraw żidiet sinifikanti fid-dħul għall-ajruporti reġjonali, li għalihom normalment ma jkunux meħtieġa investimenti infrastrutturali jew oħrajn ġodda. B'xhieda ta' dan, Ryanair issemmi d-deċiżjoni adottata mill-Awtorità tal-Avjazzjoni Ċivili tar-Renju Unit fis-27 ta' Mejju 2011, li tirrikonoxxi l-użu orħos tas-servizzi tal-ajruport minn linji tal-ajru low-cost.

(114) Ryanair targumenta li, meta jiġi applikat il-prinċipju ta' investitur privat f'ekonomija tas-suq, il-kostijiet li ma jmorrux tajjeb iridu jiġu injorati kemm f'analiżi komparattiva kif ukoll f'analiżi tal-kostijiet. Ryanair tiddikjara li investitur privat li jopera l-AOC mill-1992 kien ikollu jirrapporta kemm il-kostijiet infrastrutturali kif ukoll il-kostijiet operatorji fissi tal-ajruport bħala kostijiet li ma jmorrux tajjeb u li, minħabba l-attraenza ekonomika dgħajfa u s-saħħa fis-suq ferm limitata tal-AOC, ma kien hemm ebda possibbiltà realistika li jiġu rkuprati t-tali kostijiet. B'hekk, l-aċċettazzjoni ta' kwalunkwe xenarju alternattiv li joffri prospettivi aħjar jew sempliċiment inqas onerużi għas-sid(ien) tal-ajruport mix-xenarju kontrafattwali li fih ma jsir xejn jew li jingħalaq l-ajruport b'kost li jista' jitqies konsiderevoli, kienet iżżomm bis-sħiħ mal-prinċipju ta' investitur privat f'ekonomija tas-suq.

(115) Ryanair tisħaq ukoll li l-kostijiet speċifiċi li jappartjenu għal Ryanair għandhom jiġu kkunsidrati b'mod separat mill-kostijiet imġarrbin għall-ajruport, iżda li setgħu kienu inqas mir-rikavat iġġenerat mill-effetti tan-netwerks esterni pożittivi li ġabu magħhom l-attivitajiet ta' Ryanair fl-ajruport.

L-istudji ta' kumpanija ta' konsulenza li taġixxi għal Ryanair

(116) Ryanair tispjega li l-ftehim fuq it-tariffi mal-AOC jissodisfa r-rekwiżiti tal-prinċipju ta' investitur privat f'ekonomija tas-suq u, sabiex turi dan, tipprovdi lill-Kummissjoni b'żewġ rapporti mħejjin minn kumpanija ta' konsulenza. Dawk l-istudji jqabblu l-kuntratt inkwistjoni ma' ftehimiet oħrajn fuq it-tariffi bejn Ryanair u ajruporti li jew kellhom maġġoranza ta' azzjonisti privati u huma ffinanzjati privatament jew li nkella jaġixxu f'pożizzjoni simili biżżejjed għal dik tal-AOC bħala investituri privati f'ekonomija tas-suq.

(117) Ryanair tispjega l-metodi użati fir-rapporti sabiex tqabbel l-ajruporti kif ġej: l-investigazzjoni kienet ibbażata biss fuq kuntratti oħrajn ta' Ryanair, peress li Ryanair għandha mudell kummerċjali differenti minn ħafna mil-linji tal-ajru l-oħrajn (ebda pontijiet tal-imbark għall-passiġġieri, karozzi tal-linja jew swali għall-passiġġieri, ebda titjiriet ta' konnessjoni, ħin fuq l-art ta' 20 minuta u maġġoranza ta' bagalji tal-idejn). Barra minn hekk, l-istudji jinkludu biss ajruporti operati skont l-prinċipju ta' investitur privat razzjonali f'ekonomija tas-suq. L-ajruporti li setgħu rċevew appoġġ konsiderevoli fil-forma ta' għajnuna mill-Istat ġew esklużi. Madwar ħmistax-il ajruport fin-netwerk ta' Ryanair jissodisfaw dawk il-kriterji u ġew inklużi fl-istudju.

(118) L-ewwel rapport iqis lil […]* bħala l-iktar ajruport komparatur xieraq. Ir-rapport jiddikjara li “idealment, l-ajruport komparatur li jingħażel għall-finijiet tal-analiżi jkun ta' qies simili bħall-Ajruport ta' Altenburg. Għad li ma kienx possibbli li jinstab ajruport komparatur li huwa simili ħafna għall-Ajruport ta' Altenburg fuq id-dimensjonijiet relevanti kollha, l-Ajruport […]* huwa simili biżżejjed għall-finijiet tal-analiżi ppreżentata hawnhekk”. It-tieni rapport jestendi l-ajruporti komparaturi għal […]* u jqabbel l-imposti mħallsin lil dawk l-ajruporti bejn l-2003/2004 u l-2010/2011 kemm għal kull passiġġier kif ukoll għal kull inġenju tal-ajru mmaniġġjat.

(119) Ir-rapporti jikkonkludu li l-imposta totali mħallsa minn Ryanair lill-AOC kienet bħala medja ikbar minn jew daqs it-tariffa komparabbli mħallsa mil-linja tal-ajru lill-ajruporti komparaturi matul il-perjodu investigat u li dan jissuġġerixxi li l-imposti mħallsin minn Ryanair lill-AOC skont il-bosta kuntratti kienu simili fl-ammont għat-tariffa li Ryanair kienet tiġi offruta f'ċirkustanzi simili minn investitur privat f'ekonomija tas-suq li kien sid ajruport.

(120) Ryanair tiddikjara li kwalunkwe valutazzjoni tat-tariffi tal-ajruport għandha tkun ibbażata fuq il-kostijiet mariġinali u mhux fuq il-kostijiet varjabbli medji jew il-kostijiet ġenerali medji.

(121) Ryanair tisħaq li l-kuntratti tal-AOC ma' Ryanair u AMS għandhom jiġu vvalutati separati minn xulxin, li ż-żewġ kumpaniji ma jistgħux jitqiesu bħala benefiċjarju wieħed tal-għajnuna mill-Istat allegata u li l-kuntratti kienu kuntratti separati li ġew innegozjati b'mod indipendenti minn xulxin, kienu jikkonċernaw servizzi differenti u ma kinux interkonnessi tant li jiġġustifikaw il-kunsiderazzjoni tagħhom bħala sors wieħed tal-allegata għajnuna. Skont Ryanair, il-konklużjoni ta' kuntratt ta' kummerċjalizzazzjoni ma' AMS ma kinitx prerekwiżit għall-operat ta' rotot ta' Ryanair lejn u minn ajruport u, fuq il-bażi tal-perċezzjoni tagħha stess tar-rekwiżiti ta' kummerċjalizzazzjoni tagħhom, ħafna ajrporti servuti minn Ryanair ma kkonkludewx kuntratti ma' AMS. Ryanair tisħaq li x-xiri ta' servizzi ta' kummerċjalizzazzjoni bil-prezzijiet tas-suq għandu jiġi kkunsidrat b'mod separat minn kwalunkwe ftehim kuntrattwali relatat bejn l-ajruport u l-linja tal-ajru.

(122) Ryanair tispjega wkoll li ma hemm xejn x'jissuġġerixxi li linja tal-ajru li ggarantiet it-tali numri f'termini ta' passiġġieri u/jew groundhandling ta' inġenji tal-ajru ma tkunx kisbet ukoll “imposti orħos” u li l-Kummissjoni kienet naqset milli tindirizza l-kwistjoni ta' jekk linja tal-ajru li kienet offriet it-tali garanzija kinitx tikseb imposti simili minn ajruport privat komparabbli.

(123) F'dak li għandu x'jaqsam mal-valur tal-kummerċjalizzazzjoni, Ryanair tiddikjara li l-ispazju tar-reklamar fuq is-sit web ta' Ryanair huwa limitat u għandu domanda kbira, inkluż mingħand kumpaniji li mhumiex ajruporti, li bħalissa s-sit web kien qiegħed jirreġistra madwar 4.5 biljun żjara fis-sena u li anki l-linji tal-ajru tradizzjonali kienu jafu bil-valur tas-siti web tagħhom għal finijiet ta' kummerċjalizzazzjoni u reklamar. Min-naħa l-oħra, ħafna ajruporti kienu qegħdin jagħmlu l-għażla finanzjarjament sensibbli li jużaw l-ispazju tar-reklamar fuq ryanair.com jew fuq is-siti web l-oħrajn ta' linji tal-ajru oħrajn sabiex jistabbilixxu isimhom u rnexxielhom japprofittaw minn dan l-għarfien ikbar ta' isimhom b'mod komplimentari li jinvolvi appoġġ reċiproku. Skont Ryanair, l-Ajruport ta' Altenburg huwa ferm inqas magħruf f'livell internazzjonali mill-Aéroports de Paris jew Heathrow Airport u, għalhekk, kellu bżonn jinvesti fir-reklamar sabiex iżid is-saħħa tal-isem u s-sehem tiegħu ta' passiġġieri ġejjin.

(124) Ryanair issottomettiet analiżi mill-kumpanija ta' konsulenza li qabblet il-prezz mitlub minn AMS għas-servizzi ta' kummerċjalizzazzjoni fuq il-web mal-prezzijiet mitlubin minn siti web oħrajn tal-ivvjaġġar għal servizzi simili. L-analiżi tqabbel il-prezzijiet li talbet AMS fl-ewwel lista ta' prezzijiet (2005) mal-prezzijiet ta' referenza ta' servizzi simili pprovduti fiż-żmien inkwistjoni mis-siti web tal-ivvjaġġar. Il-prezzijiet mitlubin skont il-lista attwali (2013) tal-prezzijiet ta' AMS huma mqabblin mal-prezzijiet ta' servizzi simili pprovduti minn siti web oħrajn marbutin mal-ivvjaġġar ukoll. L-analiżi tikkonkludi li l-prezzijiet mitlubin minn AMS għar-reklamar fuq ryanair.com kienu jew inqas mill-medja jew fil-medda medjana tal-prezzijiet mitlubin minn siti web fil-grupp komparatur fil-listi ta' prezzijiet. Skont Ryanair, din il-konklużjoni tikkonferma li l-ftehimiet bejn l-ajruporti pubbliċi u AMS jgħaddu mit-test ta' investitur privat f'ekonomija tas-suq.

(125) Ryanair issottomettiet ukoll skritratti li juru li s-servizzi pprovduti minn AMS skont il-kuntratti kienu ssorveljati bi prova tas-servizzi pprovduti. Dawn l-iskritratti ġeneralment għaddew lill-ajruport li jkun ikkonkluda kuntratt ma' AMS, bħala prova ta' attivazzjoni tas-servizzi miksubin fuq ryanair.com. Ryanair tixħet dawl fuq il-valur tas-servizzi pprovduti lill-ajruporti minn AMS u hija tal-fehma li l-benefiċċji miksubin mill-ajruporti minn kuntratti konklużi ma' AMS jistgħu jiġu kkwantifikati b'mod affidabbli.

(126) Minkejja l-pożizzjoni ta' Ryanair li l-kuntratt ta' AMS u l-kuntratt tas-servizzi tal-ajruport għandhom jiġu indirizzati b'mod separat, Ryanair kienet issottomettiet analiżi tal-profittabilità minn kumpanija ta' konsulenza fuq il-bażi tal-prinċipju ta' investitur privat f'ekonomija tas-suq li tinkludi kemm il-kuntratt konkluż bejn Ryanair u l-ajruport kif ukoll il-kuntratti ta' kummerċjalizzazzjoni konklużi bejn AMS u l-ajruport. Skont Ryanair, billi tqis l-inklużjoni possibbli ta' AMS f'analiżi konġunta tal-profittabilità tal-kuntratti ta' AMS u l-kuntratt ta' servizzi tal-ajruport, din l-analiżi għandha tgħin lill-Kummissjoni fl-approċċ konġunt tagħha għall-kuntratt tas-servizzi tal-ajruport u l-kuntratti ta' AMS.

(127) Il-kumpanija ta' konsulenza tikkonkludi li l-metodu tal-fluss tal-flus huwa metodu xieraq għall-inklużjoni tal-valur ta' AMS f'analiżi konġunta tal-profittabilità tal-kuntratti ta' AMS u l-kuntratt tas-servizzi tal-ajruport, peress li dak il-metodu jkun ikopri kemm il-profitti inkrementali dovuti lill-ajruport mill-kuntratt tas-servizzi tal-ajruport kif ukoll il-benefiċċji taar-reklamar skont il-kuntratt ma' AMS. Dak il-metodu jippermetti li l-pagamenti li jsiru mill-ajruport lil AMS jiġu ttrattati bħala nefqa operatorja inkrementali f'analiżi tal-profittabilità u tal-fluss tal-flus skontat. Dak il-metodu jqis ukoll il-benefiċċju mill-attivitajiet ta' kummerċjalizzazzjoni skont il-kuntratti ta' AMS u l-kuntratti tas-servizzi tal-ajruport tul il-perjodu tal-kuntratt u wara t-tmien ippjanat tas-servizzi tal-ajruport, peress li l-attivitajiet ta' kummerċjalizzazzjoni għenu sabiex jissaħħaħ il-valur tad-ditta u aktarx iġġenera opportunitajiet kummerċjali futuri u profitti wkoll.

(128) Permezz ta' konklużjoni minn dak l-istudju, Ryanair tosserva li, jekk tkompli tqis il-kuntratt tas-servizzi tal-ajruport u l-kuntratti ta' AMS flimkien, il-Kummissjoni għandha tapplika l-prinċipji deskritti mill-kumpanija ta' konsulenza għall-għajnuna inkwistjoni sabiex tkun żgura li l-analiżi tal-profittabilità bbażata fuq il-prinċipju ta' operatur privat f'ekonomija tas-suq tiġi applikata kif suppost għall-eżaminar kemm tal-kuntratt tas-servizzi tal-ajruport kif ukoll għall-kuntratti ta' AMS.

(129) Ryanair issottomettiet ukoll sensiela ta' annessi mħejjin mill-kumpanija ta' konsulenza u analiżi mħejjija mill-Professur Damien P. McLoughlin.

Id-determinazzjoni tal-punt ta' riferiment tas-suq f'analiżijiet komparaturi għat-testijiet (73) fuq il-bażi tal-prinċipju ta' investitur privat f'ekonomija tas-suq (74)

(130) Il-kumpanija ta' konsulenza hija tal-fehma li l-metodu tal-Kummissjoni li taċċetta biss ajruporti komparaturi fl-istess żona koperta mill-ajruport eżaminat huwa żbaljat. Il-kumpanija ta' konsulenza targumenta li l-prezzijiet ta' referenza tas-suq miksubin mill-ajruporti komparaturi mhumiex “gravati” minn għajnuna mill-Istat mogħtija lil ajruporti fl-inħawi u li punt ta' riferiment tas-suq jista' jiġi stmat b'mod affidabli għat-test fuq il-bażi tal-prinċipju ta' investitur privat f'ekonomija tas-suq, peress li: (a) l-analiżijiet komparaturi jintużaw bosta drabi barra s-settur tal-għajnuna mill-Istat għal testijiet ibbażati fuq il-prinċipju ta' investitur privat f'ekonomija tas-suq; (b) l-impriżi jeżerċitaw influwenza reċiproka biss fuq id-deċiżjonijiet ta' pprezzar tagħhom safejn il-prodotti tagħhom jieħdu post jew jikkomplimentaw lil xulxin; (c) l-ajruporti fl-istess żona koperta mhux bilfors ikunu jikkompetu ma' xulxin u l-ajruporti komparaturi użati fir-rapporti pprovduti huma esposti biss għal kompetizzjoni limitata mill-ajruporti tal-Istat (inqas minn terz tal-ajruporti kummerċjali fiż-żona koperta tal-ajruporti komparaturi huma kompletament tal-Istat u l-ebda minnhom ma kien soġġett sa April 2013 għal analiżi b'rabta mal-għajnuna mill-Istat); (d) anki jekk l-ajruporti komparaturi huma esposti għal kompetizzjoni minn ajruporti tal-Istat fl-istess żona koperta, jista' jkun hemm motiv għall-aċċettazzjoni li qegħdin iġibu ruħhom b'mod li jirrispetta l-prinċipju ta' investitur privat f'ekonomija tas-suq (jekk, pereżempju, ikun hemm kumpanija privata kbira jew jekk l-ajruport ikun immaniġġjat minn kumpanija privata); (e) l-ajruporti operati minn investitur privat f'ekonomija tas-suq ma jistabbilixxix il-prezzijiet li jkunu inqas mill-kostijiet inkrementali.

Il-prinċipji tal-analiżi tal-profittabilità għal testijiet ibbażati fuq il-prinċipju ta' investitur privat f'ekonomija tas-suq (75)

(131) Il-kumpanija ta' konsulenza targumenta li l-analiżi tal-profittabilità mwettqa minnha fir-rapporti mibgħuta lill-Kummissjoni tirrispetta l-prinċipji li japplika investitur privat razzjonali, li l-analiżi tal-profittabilità tirrifletti l-approċċ issuġġerit minn deċiżjonijiet fundamentali adottati mill-Kummissjoni u li l-analiżi tal-profittabilità hija bbażata fuq il-prinċipji li ġejjin: (a) il-valutazzjoni mwettqa fuq bażi inkrementali; (b) pjan ta' direzzjoni tan-negozju ex ante mhuwiex bilfors neċessarju; (c) l-approċċ “single till” huwa metodu ta' pprezzar xieraq għal ajruport li ma jħaddimx il-kapaċità sħiħa tiegħu; (d) għandu jiġi kkunsidrat biss id-dħul b'rabta mal-attività ekonomika tal-ajruport operat; (e) għandu jiġi kkunsidrat it-terminu sħiħ tal-kuntratt, inklużi l-estensjonijiet possibbli; (f) il-flussi finanzjarji futuri għandhom jiġu skontati meta tiġi vvalutata l-profittabilità tal-kuntratti; (g) il-profittabilità inkrementali tal-kuntratti ta' Ryanair għall-ajruporti għandha tiġi vvalutata fuq il-bażi tar-rata ta' redditu interna stmata jew il-valur preżenti nett.

Analiżi tal-Professur Damien P. McLoughlin (76) — Kif tibni isem: għaliex u kif kumpaniji żgħar għandhom jinvestu fil-kummerċjalizzazzjoni

(132) L-iskop ta' dan id-dokument huwa li jiddeskrivi l-loġika ekonomika wara d-deċiżjonijiet tal-ajruporti reġjonali li jixtru spazju ta' reklamar fuq ryanair.com mingħand AMS. L-awtur jiddikjara li hemm numru kbir ta' ajruporti b'saħħithom ħafna, rinomati u użati spiss u li, jekk iridu jespandu n-negozju tagħhom, il-kompetituri dgħajfin iridu jibdlu x-xejriet ta' xiri statiċi tal-konsumaturi. Ajruporti reġjonali żgħar iridu jsibu mod kif jikkomunikaw b'mod kontinwu l-messaġġ tad-ditta tagħhom lill-ikbar pubbliku possibbli. Forom tradizzjonali ta' kummerċjalizzazzjoni jinvolvu kostijiet li ma jistgħux jintlaħqu.

Kummenti fuq il-pagamenti lil AMS

(133) Ryanair ma taqbilx mas-sejba tal-Kummissjoni li l-pagamenti lil AMS jirrappreżentaw kostijiet għall-ajruport, peress li dak l-approċċ jinjora l-valur għall-ajruport tas-servizzi li tipprovdi AMS. Ryanair hija konvinta wkoll li, għall-fini tal-analiżi fuq il-bażi tal-prinċipju ta' investitur privat f'ekonomija tas-suq, ix-xiri ta' servizzi ta' kummerċjalizzazzjoni siewja bil-prezzijiet tas-suq għandu jiġi kkunsidrat b'mod separat minn ftehim kuntrattwali simili bejn l-ajruport u l-linja tal-ajru. B'appoġġ tal-analiżi tagħha, Ryanair ipprovdiet studju minn kumpanija ta' konsulenza li kien fih paragun normattiv tal-prezzijiet mitlubin minn AMS u prezzijiet għal servizzi simili pprovduti minn siti web oħrajn tal-ivvjaġġar. (77) L-istudju jikkonkludi li l-prezzijiet mitlubin minn AMS kienu jew inqas mill-medja jew fil-medda medjana tal-prezzijiet mitlubin minn siti web fil-grupp komparatur. Minn dan, Ryanair tikkonkludi li l-prezzijiet li talbet AMS huma l-prezzijiet tas-suq u li d-deċiżjoni ta' ajruport tal-Istat li jixtri servizzi ta' AMS jgħaddi mit-test ta' investitur privat f'ekonomija tas-suq. Ryanair issottomettiet ukoll fatturi għal servizzi pprovduti lil ajruporti skont il-kuntratti ta' AMS bħala prova tal-valur ta' dawn is-servizzi għall-ajruporti.

(134) Ryanair titlob lill-Kummissjoni sabiex terġa' tikkunsidra l-approċċ li ħadet dak iż-żmien fir-rigward tal-kuntratti ta' AMS. Ryanair hija tal-fehma li l-ftehimiet ma' AMS għandhom jiġu kkunsidrati b'mod separat mill-ftehimiet ta' Ryanair fuq servizzi tal-ajruport u għandhom ikunu soġġetti għal test separat ibbażat fuq il-prinċipju ta' investitur privat f'ekonomija tas-suq. Jekk il-Kummissjoni tinsisti fuq test konġunt fuq il-bażi tal-prinċipju ta' investitur privat f'ekonomija tas-suq għall-ftehimiet ta' AMS u l-ftehimiet ta' Ryanair fuq servizzi tal-ajruport, il-valur tas-servizzi ta' AMS għall-ajruport ma għandux jiġi injorat.

(135) Ir-rapport tal-kumpanija ta' konsulenza tal-20 ta' Diċembru 2013 fuq il-prezzijiet ta' AMS jirreferi għall-konklużjonijiet mir-rapporti ta' qabel sottomessi li juru l-importanza tar-reklamar għal kumpaniji żgħar. Dawk ir-rapporti jikkonfermaw li Ryanair hija kumpanija pan-Ewropea b'saħħitha li tista' titlob primjum għas-servizzi ta' reklamar tagħha. Ir-rati ta' AMS huma mqabblin ma' kampjun ta' prezzijiet tar-reklamar tas-siti web meħudin fl-istess żmien, meħudin bħala reklami normattivi ta' qies identiku matul il-perjodu bejn l-2004 u l-2005, jiġifieri l-perjodu li fih ġew introdotti għall-ewwel darba l-listi ta' prezzijiet ta' AMS, u għall-2013. Milli jidher ryanair.com għandu d-doppju ta' viżitaturi fix-xahar meta mqabbel mat-tieni l-iktar sit web tal-ivvjaġġar popolari. Huwa ferm probabbli wkoll li l-viżitaturi jwettqu tranżazzjonijiet online oħrajn. Dawn il-funzjonijiet uniċi, flimkien ma' livell għoli ta' popolarità tal-isem jippermettu sabiex il-linja tal-ajru titlob primjum.

(136) Il-paragun sar bejn ir-reklami ta' qies identiku li kienu stabbiliti mid-dejta disponibbli u mqiegħda fuq il-paġna ewlenija tas-siti web individwali. Minħabba n-nuqqas ta' trasparenza fuq l-offerti speċjali u l-iskontijiet diskrezzjonali, li xorta waħda huma prattika kummerċjali standard, tqabblu biss il-prezzijiet tal-listi ta' prezzijiet. Lista ta' prezz għal kull prezz tfisser prezz għal kull elf żjara, jiġifieri prezz imħallas darba kull meta r-riklam iżuruh 1 000 viżitatur. Il-prezzijiet għal reklami online jvarjaw skont il-qies tagħhom (f'pixels) u fejn jitqiegħdu fuq is-sit web. L-iktar servizz ta' reklamar importanti fuq il-paġna ewlenija pprovdut fuq ryanair.com bejn l-2004 u l-2005 kien kartellun f'format ta' 468 × 60 pixel. Ġeneralment il-kartelluni jintwerew fin-nofs fin-naħa ta' fuq tas-sit web. Il-prezz għal reklam tal-kartellun bejn l-2004 u l-2005, skont il-lista ta' prezzijiet tal-2005 ta' AMS, tqabbel ma' 54 sit web tal-ivvjaġġar Ewropew.

(137) Fl-2013 iddaħħlu żewġ tipi oħrajn ta' reklami, jiġifieri torrijiet (120 × 600 pixel) u unitajiet f'nofs il-paġna (300 × 250 pixel). Ir-reklami torrijiet huma twal u dojoq u jintwerew f'tarf il-paġna, filwaqt li l-unitajiet f'nofs il-paġna ġeneralment jintwerew bejn il-kontenut online editorjali u b'hekk jiġbdu l-għajn. Il-prezzijiet għar-reklami torrijiet u l-unitajiet f'nofs il-paġna skont il-lista ta' prezzijiet ta' AMS tqabblu mal-prezzijiet mitlubin minn 22 sit web tal-ivvjaġġar u 135 sit web ieħor. Irriżulta li għaż-żewġ perjodi u għas-setturi kollha l-prezzijiet mitlubin minn AMS jaqgħu fi ħdan jew taħt il-medda ta' prezzijiet tas-siti web fil-grupp komparatur.

L-immaniġġjar tal-kuntratti ta' AMS fl-analiżi tal-profittabilità mwettqa bħala parti mit-test ta' investitur privat f'ekonomija tas-suq

(138) Ryanair issottomettiet rapport imħejji minn kumpanija ta' konsulenza fuq il-prinċipji li tqis li għandhom japplikaw għal test ta' investitur privat f'ekonomija tas-suq, li jkopri kemm il-kuntratti tas-servizi tal-ajruport konklużi bejn Ryanair u l-ajruporti kif ukoll il-kuntratti ta' kummerċjalizzazzjoni konklużi bejn AMS u dawk l-ajruporti. (78) Ryanair tosserva li dan huwa mingħajr ħsara għall-opinjoni tagħha li l-kuntratti ta' AMS u l-kuntratti tas-servizzi tal-ajruport għandhom ikunu soġġetti għal testijiet separati tal-investitur privat f'ekonomija tas-suq.

(139) Ir-rapport jispjega li d-dħul b'rabta ma' AMS għandu jkun inkluż fuq in-naħa tad-dħul tal-analiżi konġunta tal-profittabilità li fiha l-kostijiet għal AMS huma rrapportati fuq in-naħa tan-nefqa. Fir-rapport huwa ssuġġerit metodu bbażat fuq il-fluss tal-flus, li fih il-kostijiet għal AMS jiġu ttrattati bħala nefqa operatorja inkrementali. Ir-rapport jiddikjara li l-attivitajiet ta' kummerċjalizzazzjoni għenu sabiex jinħoloq u jissaħħaħ il-valur tal-isem u li dan, min-naħa tiegħu, iġġenera l-kummerċ u l-profitti anki wara li ntemm it-terminu tal-kuntratt ta' kummerċjalizzazzjoni. Jiddikjara li kuntratt ma' Ryanair jattira linji tal-ajru oħrajn lejn l-ajruport u li, min-naħa tiegħu, dan jagħmlu iktar attraenti għal impriżi kummerċjali u jżid id-dħul mhux marbut mal-avjazzjoni tal-ajruport. (79) Jekk il-Kummissjoni tagħmel analiżi konġunta tal-profittabilità, dawn il-vantaġġi għandhom jittieħdu f'kunsiderazzjoni billi l-kostijiet għal AMS jitqiesu bħala kostijiet operatorji inkrementali u l-profitti inkrementali għandhom jiġu kkoreġuti għall-pagamenti ta' AMS.

(140) Barra minn hekk, skont ir-rapport, valur terminali għandu jkun inkluż fil-profitti inkrementali previsti fi tmiem il-kuntratt tas-servizzi tal-ajruport, sabiex jiġi inkluż il-valur dovut wara li skada l-kuntratt. Il-valur terminali jista' jiġi aġġustat skont suppożizzjoni konservattiva tal-probabbiltà ta' estensjoni għall-kuntratt ma' Ryanair jew ftehim b'termini simili ma' linji tal-ajru oħrajn. Dan jippermetti sabiex ikun jista' jiġi stmat limitu inqas għall-vantaġġi ġġenerati kemm mill-kuntratti ta' AMS kif ukoll mill-kuntratti tas-servizzi tal-ajruport, filwaqt li titqies l-inċertezza ta' profitti inkrementali wara li jiskadi l-kuntratt tas-servizzi tal-ajruport.

(141) Ir-rapport jiġbor fil-qosor ir-riżultati tal-istudji fl-impatt tar-reklamar fuq il-valur tad-ditta bħala korroborazzjoni ta' dan il-metodu. Josserva li dawk l-istudji jirrikonoxxu li r-reklamar isaħħaħ il-valur tad-ditta u jista' jtejjeb il-lealtà tal-klijenti, li r-reklamar fuq ryanair.com b'mod partikolari jżid il-profil ta' ajruport u li ajruporti reġjonali iżgħar li jippruvaw iżidu t-traffiku tagħhom jistgħu jtejbu l-valur tad-ditta tagħhom billi jidħlu f'kuntratti ta' reklamar ma' AMS (80).

(142) Ir-rapport jissuġġerixxi li l-metodu tal-fluss tal-flus għandu jkun ippreferut iktar minn metodu ta' kapitalizzazzjoni li jittratta l-kostijiet għal AMS bħala nefqa li tifforma l-kapital għal assi fissi intanġibbli (jiġifieri l-valur tad-ditta tal-ajruport). In-nefqa tal-kummerċjalizzazzjoni tkun ikkapitalizzata bħala assi fissi intanġibbli u mbagħad tiġi deprezzata tul il-ħajja utli tal-assi sabiex jinħareġ valur residwu fi tmiem it-terminu supponut tal-kuntratt tas-servizzi tal-ajruport. Madankollu, dak il-metodu jinjora l-benefiċċju addizzjonali għall-ajruport mill-kuntratt tas-servizzi tal-ajruport ma' Ryanair. Barra minn hekk, ikun diffiċli li jiġi stmat il-valur tal-assi fiss intanġibbli, minħabba l-kostijiet ta' mmaniġġjar tad-ditta, u l-ħajja utli tal-assi.

(143) Finalment, huwa argumentat li l-metodu tal-fluss tal-flus jirrispetta d-deċiżjonijiet fundamentali tal-Kummissjoni dwar l-għajnuna mill-Istat u mhux mill-Istat. Hawnhekk ir-rapport jirreferi għall-każ ta' għajnuna BayernLB, (81) li fih il-Kummissjoni ddikjarat li kienet sejra tuża l-Mudell ta' Skont tad-Dividendi biex tistima l-flussi tal-flus u mbagħad tistabbilixxi valur terminali bbażat fuq it-tkabbir previst tad-dividendi. Jirreferi wkoll għad-diskrepanza bejn il-prezz u l-kost b'rabta ma' Telefónica (82); f'dak il-każ, il-Kummissjoni inkludiet valur terminali fl-analiżi tal-fluss tal-flus skontat tagħha.

6.2. IL-KUMMENTI TA' AIRPORT MARKETING SERVICES (AMS)

(144) Airport Marketing Services tiddefinixxi lilha nfisha bħala sussidjarja ta' Ryanair li għandha skop ekonomiku ġenwin u kienet ifformata sabiex tiffoka fuq attività li ma tappartjenix għan-negozju ewlieni ta' Ryanair. Tintuża minn Ryanair sabiex taġixxi ta' sensara għall-bejgħ tal-ispazju ta' reklamar fuq is-sit web tagħha. Bażikament, il-kuntratti ta' kummerċjalizzazzjoni huma nnegozjati u konklużi ma' ajruporti minn AMS b'mod separat mill-kuntratti ta' Ryanair ma' dawk l-istess ajruporti.

(145) AMS tispjega li ma bbenefikatx minn għajnuna mill-Istat u li l-ajruport aġixxa bħala investitur privat f'ekonomija tas-suq fit-tranżazzjonijiet tiegħu ma' AMS. AMS targumenta li ġie ssodisfat il-kriterju ta' investitur privat f'ekon